06:23, 08.03.2021 // 134278\nТошкент шаҳрининг Юнусобод тумани «Фирдавсий» маҳалласи Инжобод кўчасидаги уйда 27 февраль куни соат тахминан 20:50 да беш нафар талабанинг мурдаси номаълум моддадан заҳарланиш аломатлари билан топилган эди. Талабаларнинг ўлимига айнан нима сабаб бўлгани ҳали ҳам ошкор қилингани йўқ. Ушбу фожиадан сўнг талабаларни ётоқхона билан таъминлаш муаммоси парламент даражасида муҳокама қилинди, ректорлар ижарада яшайдиган талабаларнинг ҳолидан хабар ола бошлади, фожиадан кейинги кунларда бир қатор университетлар талабалар учун мўлжалланган янги турар жойларни фойдаланишга топширди.\nҲодиса оқибатида ҳалок бўлган бешала талабанинг бари Андижон вилоятидан эди. «Xabar.uz» журналисти Барно Султонова Андижон вилоятида бўлиб, марҳум йигитларнинг яқинлари билан мулоқотда бўлди. «Дарё» «Xabar.uz»да эълон қилинган материални тўлиқ эътиборингизга ҳавола қилади.\nБеш талаба. Беш она. Беш мусибат. Тинчлик замонида ўлишга ҳаққинг йўқ эди, болам!\nМусибат бўлаётган хонадонга журналист сифатида кириб боришдан оғири йўқ. «Сизни ёзмоқчиман, ютуқларингиз билан ўртоқлашинг», деб қанчадан-қанча қаҳрамонларни кашф қиламиз. Лекин мусибатзада одамларга нима дейсиз... Улар билан учрашганда, аввало, нигоҳларига қарашга ботинолмайсиз, кейин тилингиз калимага келмайди.\nҚишнинг сўнги кунларида Тошкентнинг Юнусобод туманида ижарада яшаётган беш нафар талаба номаълум моддадан заҳарланиш оқибатида вафот этди. Тошкент ахборот технологиялари университети 2-босқич талабалари Мавлонбек Усмонов, Раҳматуллоҳ Солиев, Давронбек Ғофуров, Сингапур менежментни ривожлантириш институти 2-босқич талабаси Оятуллоҳ Иброҳимов ҳамда Тошкентдаги Инҳа университети 1-босқич талабаси Сардор Ҳакимжонов — уларнинг ҳаммаси Андижон вилоятидан.\nМана, битта партада ўтирган, битта синфда ўқиган Андижон давлат университети академик лицейи йигитлари. «Болалар ҳақида гапирадиган ўқитувчилар керак» дейишимиз билан одатда ҳар доим интервью беришда ўзини четга оладиган қаҳрамонларимиз бу сафар «Мен Сардор ҳақида гапирмоқчи эдим», «Мен Оятуллоҳнинг ҳеч кимга ўхшамаган томонларини айтсам майлими?», «Раҳматуллоҳ йўлбошчи эди, ҳамма болаларни ортидан эргаштирган, тил ўрганишга қизиқтирганди, унга ҳавас қилиб эргашганлар кўп эди», дея шошилишди...\nДилноза Мирзаева, математика фани ўқитувчиси, куратор: «Бу ўқувчилар мени фарзандларим, дўстларим эди. Шу хабарни эшитган кундан бери на ўтираримда, на тураримда ҳаловат бор. Сардорим, Раҳматуллоҳим, Оятуллоҳим... орамизда йўқ энди. Ўзбекистон келажакда элу юртга фойдаси тегадиган яхши мутахассислардан ажради, улардан яхши инсонлар чиқарди, Ўзбекистон шунчаки талабадан эмас, беш нафар катта-катта ҳарфлар билан ёзишга арзийдиган инсонлардан айрилди».\nСанобар Сиддиқова, физика фани ўқитувчиси: «Бу болалар бошқача эди. Шўх бўлса ҳам, шўхлиги ўзига ярашган, безарар тўполончи болаларим эди улар. Раҳматуллоҳ кўзингизга қараб, нима демоқчи эканлигингизни билиб турарди. Уларнинг орзулари олам-олам эди, мақсадлари катта эди. Бугун юртимизга қандай касб фойда келтиришини, қайси касбни танласа келажаги порлоқ бўлишини олдиндан билган пишиқ болалар эди. Ҳаммаси ўз кучи билан ўқишга кирган, интилувчан болалар эди. 8 мартда бизни табриклашга келмоқчи эди, бирга йиғилиб ўтирмоқчи эдик».\nЛицейда ҳар бир ўқитувчидан бу болалар ҳақида илиқ гаплар эшитдик. Бизни кузатиб қўйганлар бу ўқувчиларнинг бемаврид кўчада санғишга вақти йўқлигини, бирортаси зарарли одатларга ошно бўлмаганини, ишкал чиқариб, биров билан жанжаллашмаганини, рус ва инглиз тилларини ўрганишга қатъий бел боғлаганини, оддий қишлоқ одамларининг буюк келажакни олдига мақсад қилган болалари эканлигини бири қўйиб, бири гапирди.\nГулшаной Исроилова, Раҳматуллоҳнинг онаси: «Менинг ширинтой болам, менинг асал болам! Болажонимнинг орзулари жуда кўп эди. Тил ўрганаётганди, дастурлашни ўрганаётганди. Уйни ишигаям бирдай қарашарди. Севган фанлари физика, математика эди. Биргина ёлғиз ўғлим эди! У қизларимга тиргак эди. Мен ҳам ўқитувчиман. Ўғлим учун она эмас, талабчан ўқитувчи бўлганим учун лицейни ҳам қизил дипломга битирганди. Ундан умидим катта эди. Ўқувчиларимга яхши ўқинглар, яхши ўқисаларингиз ўғлимга ўхшаб институтга кирасизлар, деб фахрланардим, ўғлим бошқалар учун ўрнак эди. Энди бу гаплар билан болаларни қандай руҳлантираман?! Қизим ҳам бўлғуси ўқитувчи, у энди келгусида ўқувчиларига «яхши ўқисаларинг, институтларга кирасизлар», деб қандай айтади?! Шу гапни ўқувчиларимизни руҳлантириш учун айтаётганимизда улар бизга фарзандингиз ёки укангиз яхши ўқиб институтга кириб нима бўлди, деган саволни бермайдими? Бермаган тақдирда ҳам, нигоҳларида бир умр шу савол қотиб қолмайдими? Қаранг, мен ўғлимнинг тўйига сарпо қилиш ўрнига бугун гўрковга тугун қилиб ўтирибман».\n«Мен ҳам талабаман, — дейди ғамдан юзлари қорайиб кетган Раҳматуллоҳнинг опачаси Одинахон. — Мен ўқиганларни қадрлайдиган оилага келин бўлганман, эгиз фарзандларим бор, уларга қайнонам қарайди, мендан кейин бир синглим талаба, бир синглим академик лицей ўқувчиси. Айтмоқчиманки, биз худди укам каби илм олишга ташнамиз, аммо ҳеч биримиз учун ётоқҳона мавжуд эмас. Мени бир армон қийнайди — агар укам ҳамма қатори ётоқхонада яшаганида, ўлмасмиди? Ўйлайман, укамнинг шунча хатти-ҳаракатлари, шунча меҳнатлари, ўқишга кириш учун беҳаловат ўтказган тунлари биргина бефарқлик сабаб изсиз йўқолдими?».\nМуножот Жиянбекова, Давроннинг онаси: «Тўрт қизимдан кейин топган ёлғиз ўғлим эди. Биз Гулшаной билан ёнма-ён қўшнимиз, унда ҳам ёлғиз ўғил, менинг ҳам ёлғиз ўғлим, ака-ука эди улар. Гўёки мен икки ўғлимдан ажрадим, ака-ука бир кунда кетгандек мен учун. Бир кўчада яшади, бирга катта бўлди, бир лицейда ўқиди, бир хил касбни танлади, бир квартирада ижарада турди. Булардан яхши қадрдон дўст ҳам чиқарди келажакда. Болаларимизга қўшилиб ажойиб дўстлик ҳам ўлди, ерга кўмилди. Мен Гулшанойни кўрганимда ўзимни кўргандек дардим янгиланаверади. У мени кўрганида Раҳматуллоҳни эслайверади. Бизнинг ярамиз нафақат янгиланади, балки ҳеч қачон эскирмайди, ҳеч қачон тузалмайди. Бир-биримизга қараган нигоҳларимиздаёқ, бир-биримизнинг ҳовлимизга кўзларимиз тушгандаёқ бу яра тирналаверади, кўчаверади, қонайверади. Болам бировнинг кўзига тик қараган бола эмас эди. Айтинг-чи, шундай яхши, шундай чиройли, қад-қомати келишган бола ҳам ўладими, ўладими? Мен ҳозир карахтман, одамлар нега йиғилган, нега уввос солади? Назаримда ўғлим ҳар доимгидек, табассум билан кириб келадигандек. Охирги келганида 5 мингта карам уруғини қадашиб бериб кетувди. «Онагинам, опамлар узоқда туради, боғни иши сизларга қолиб кетмасин», деганди. Бу карамлар ҳосилга кирса, қандай томоғимдан ўтади?! Кўчада саёқ юрмасди, китобдан бош кўтармасди, футболга борса ҳам сўраб кетарди».\nҚатор ўтирган опачаларининг кўзидан ёш тинмайди. «Айланайин укажоним бирам яхши эди, — дейди опаси Шоҳсанам.— Дадамдан кейинги ўринда турадиган суянчиғимиз эди, кулиб турарди, қатор-қатор қизлардан кейин дунёга келган бўлса-да, сира тантиқ эмасди, — қўлидаги суратни силаб, нигоҳлари билан эркалайди, бағрига босиб, ўпиб қўяди. — Ишонгимиз келмаяпти, опа, шундай укамнинг, шундай келбатли укамнинг энди йўқлигига! Ўқишдан келса, уйимиз тўлиб кетарди, биз ҳам ҳар ёқдан укамни дийдорини кўриш учун ошиқардик. Менинг шундай укам бор, деб фахрлансак арзигулик эди. Тўйи бўлса, уйланса, биз севимли амма бўлардик, аммо бизни ҳеч қачон жиянларимиз бўлмайди, амма деган сўзларни эшитмаймиз. Қўли теккан нарсалар кўкарарди, эккан гуллари бу йил ҳам гуллайди, эккан дарахтлари мева тугади, лекин укамни ўзи йўқ энди».\nБу ердан учинчи хонадонга йўл олдик. Борган сари елкамиздаги оғир, мусибат юки босиб бораётгандек эди.\nУмида Ғуломова, Оятуллоҳнинг онаси, Булоқбоши тумани: «Мен интервью бермоқчи эмасдим, аммо болам ўлганда ҳам ўртоқлари билан бирга эди, қаторидан қолса бўлмас. Мана шу уй-жойлар ким учун — шу болаларимиз учун. Ким учун яшаймиз, ким учун ҳаракат қиламиз, ким учун ҳаётимиз мазмунли — мана шу болалар учун. Бир кунда барча орзуларим, барча умидларим чил-чил синди. Менинг болам ўлди, бошқа оналар болам, деб йиғламасин. Оналар болаларини мусофирликка ишониб жўнатсинлар, бу жуда оғир йўқотиш, бундан буёғига бу юк, бу дард билан қандай яшайман?».\n16—17 ёшлардаги қизгинанинг кўзлари шишиб кетган. Моҳина Оятуллоҳнинг синглиси экан. Лицейда ўқиркан, акаси уни ўқишга кириш учун тайёрлантираётган экан. «Синглисини ўқишга киришига ёрдам бермоқчи эди, ортидан эргаштирмоқчи эди», — дейди Оятуллоҳнинг бувиси Солия хола.\nОрзухон Жамолова, Мавлонбек Усмоновнинг холаси: «Жияним, болам қатори бўлиб кетган болажоним ҳақида гапираман — холасиман. Онаси тилдан қолгандек, ўзини билмайди, эслатмайлик, ҳозиргина тинчиди. Мавлонбек менинг ҳам болам эди. Олдимизда катта бўлган бола эди». Орзухон опа бизга интервью бераётгани учун болажоннинг гавдасидек катта суратини тўсиб қўйди, шунда 83 ёшли Саломат буви аёлнинг орқасидан неварасига интилиб қарайверди-қарайверди, худди бувисининг нигоҳлари тушмаса болажон хафа бўладигандек. Кетгунимизча юз марталаб қайрилиб қарагандир, неварасининг тўрда турган суратига...\nАвазбек Бўлишев, Мавлонбекнинг амакиси: «Мана шу онам бу болани елкасига кўтариб катта қилганди, кўз олдимизда катта бўлганди. Катталарни орасида ўсгани учунми, фикрлаши ҳам катталарникидек эди. Мана шу болаларимизни ишониб топшириб қўйганлардан сўрайдиганим — ишларига масъулиятли бўлса, фарзандларимизнинг орасига кириб борса, шароитлар яратиб берса. Биз Ўзбекистон учун муносиб фарзандларни вояга етказиб, уларни яхши одам қилиб, қаторга қўшаётган пайтимизда бефарқлик, лоқайдлик, назоратсизлик туфайли алпқомат йигитлар ўлиб кетаверса, бу қандай ҳол, қандай кўргулик?».\nАбдулазиз Саидов, Андижон давлат университети қошидаги лицей инглиз тили фани ўқитувчиси: «Ўқувчиларингдан бир эмас, тўрт нафари ҳақида бирдан нохуш хабар эшитсанг, ғалати бўлиб кетаркансан. 2019 йили талаба бўлиб, Тошкентга кетишган эди. Биттаси Инҳа университетига, қолганлари ТАТУга қабул қилинганди. Мусофирчиликда ўқиётган эди. Қўрғонтепалик Сардорга ва булоқбошилик Давронга инглиз тилидан сабоқ бергандим. Интилиши ва қизиқиши кучли, билимли, лицейимизнинг фахрли ўқувчилари эди улар. Намунали олийгоҳларга ўқишга киргани уларнинг яхши ўқиганидан дарак. Энг муҳими, ота-оналарига Аллоҳим сабр берсин».\nЖуда оғир юк, жуда оғир таассуротлар билан ортга қайтаяпмиз. Очиғи, ким билан нима ҳақида суҳбатлашганимизни таҳлил қилишга-да хаёлларимиз чалкашиб кетди. Фақат кўз олдимда карахт ўтирган онани, беш ўғлонидан айрилган қадди дол, ҳардамхаёл, ҳали ҳам ёмон туш кўряпман, дея ўзини алдаб ўтирган онаизорни кўрдим. Уларнинг исмларини йўл-йўлакай хотирамда тиклашга ҳаракат қилдим. Мана, Муножот опа, Гулшаной опа, бошини юз марталар қайрилтириб, неварасининг деворга тиркаб қўйилган суратидан нигоҳларини уза олмаётган Саломат буви — кўзларида чексиз қайғу, чексиз мусибат.\nУларни эзаётган, шубҳалантираётган, гумонлантираётган саволлар кўп, жуда ҳам кўп эди. Қулоғимда уларнинг шикаста овозлари такрорланади:\n«Ўғлимнинг охирги гапи: ‘Онажон, пицца олдик, энди хонага кириб овқатланмоқчимиз’»;\n«Онажон, душанба куни контрактимни тўлайман»;\n«Укам кечаси билан дарс қиларди, ўша куни тунги соат 02:30 гача онлайн бўлган»;\n«Ўғлимнинг телефони тунги 23:00 гача онлайн турган, нима бўлган экан-а?»;\n«Ўғлимнинг қўллари теккан компьютерлари, телефонлари қолиб кетди ижарасида, уни хотиралари қолиб кетди ўша мудҳиш уйда»;\n«Укам ҳеч қачон чекмаган, ичмаган, зарарли одатлардан нафратланган йигит эди»; «Жуда ёмон иш бўлди, неварагинамнинг ўлими жуда катта мусибат бўлди»;\n«Нега ҳалигача номаълум моддадан заҳарланган деб, аниғини айтишмайди? Ахир газдан заҳарланса, мутахассислар орқали лаборатория текширувларини ўтказиш мумкин-ку, синаб кўриш мумкинки қандайдир йўллар билан!»;\n«Агар овқатдан заҳарланса, еган овқатларининг қолдиқларидан текшира оладиган аппаратлар бор, XXI асрда, техника асрида яшаймиз, наҳот аниқлаб бўлмаса?!».\nҲа, беш нафар инсон кетди орамиздан. Яқинларини адоқсиз саволларга, чексиз мусибатларга кўмиб кетди ўғлонлар. Улардан суратлар, яхши хотиралар, ушалмаган орзулар, сўнмаган умидлар қолди. Кечагина ота-онасини ҳаётини қувончга, чексиз ёруғликка тўлдириб юрган алп йигитлар бугун орамизда йўқ. Беш онанинг нигоҳида бир саволни кўрдим: «Шундай бола ҳам, шундай йигит ҳам ўладими?.. Тинчлик замонида ҳам шундай йигитлар ҳам бирданига ўладими?». Йиғлаётган онаизорнинг қайси бирининг дилидаги гаплар тилига кўчганини ҳалигача эслай олмаяпман. Сабаби, бир хил мусибат, бир хил азоб, бир хил йўқотиш оналарни яхлит бир фарёди кўксига сиғмаётган мушфиқ онаизорга айлантирган эди. Уларнинг сийратлари, суратлари, дардлари, қалб оғриқлари, ҳижрону азобларигача бир хил эди. Уларни дард ва армонлар бирлаштирди. Уларнинг дил нолалари кучли ҳайқириққа айланди.\nБу Ўзбекистон Оналарининг, Ўзбекистон Онаизорларининг ҳайқириғи эди: «Тинч замонда, осмони мусаффо юртда ўлишга ҳаққинг йўқ, болам!».\nБарно Султонова, «Xabar.uz»\n23:59, 19.04.2021 // 89958\n20:55 Кеча // 74437\n19:59, 19.04.2021 // 68250\n21:48 Кеча // 67746\n22:15, 19.04.2021 // 63873


Ҳудудларда аҳолининг ичимлик сувига бўлган эҳтиёжини қондириш бўйича кўрилаётган чоралар самарадорлиги талаб даражасида эмас - Халқ сўзи\n12:26 21 Октябр 2020 Сиёсат\nСенатнинг саккизинчи ялпи мажлисида аҳолини ичимлик суви билан таъминлашдаги муаммолар юзасидан Ўзбекистон Республикаси Вазирлар Маҳкамасига парламент сўрови юбориш тўғрисидаги масала ҳам кўриб чиқилди.\nТаъкидланганидек, Сенатнинг Бюджет ва иқтисодий ислоҳотлар масалалари қўмитаси томонидан аҳолини ичимлик суви билан таъминлашда «Сув ва сувдан фойдаланиш тўғрисида»ги Ўзбекистон Республикаси Қонуни талаблари ижроси, сув иншоотларини лойиҳалаш ва қуриш, фойдаланишга топшириш, маблағлардан самарали фойдаланиш бўйича амалга оширилган ишлар ҳолати ўрганилди.\nЎзбекистон Республикаси Президентининг 2020 йил 25 сентябрдаги ПФ-6074-сонли Фармони билан сув таъминоти ва оқова сув хизматларини кўрсатиш йўналишида амалга оширилаётган ислоҳотларни изчил давом эттириш бўйича истиқболдаги вазифалар ҳам белгилаб берилган.\nСўнгги икки йилда ичимлик суви таъминоти ва оқова сув тизимларини яхшилаш учун бюджетдан 3,7 трлн. сўм ажратилган, 48 та лойиҳага 1,9 млрд. доллар хорижий кредитлар жалб қилинган. Натижада мамлакат бўйича 1 734 та иншоотда 6 463 км. ичимлик ва 300 км.га яқин оқова сув тармоқлари тортилган.\nСувдан фойдаланишни самарали тартибга солишни таъминлаш учун сув ресурсларини бошқариш бўйича янги тузилмалар яратилган. Аҳолининг 67,8 фоизи марказлашган ичимлик суви билан таъминланган. Ер ости сув манбаларига эга бўлган ҳудудларда марказлашган ичимлик суви билан таъминланиш Тошкент шаҳрида 99,7 фоизни, Фарғона вилоятида 83,4 фоизни ва Самарқанд вилоятида 63,7 фоизни ташкил этади.\nУмумий узунлиги 70,3 минг км. бўлган ичимлик суви магистраль қувурлари ва тармоқларининг 38 фоизи, фойдаланилаётган 12 мингдан ортиқ ичимлик суви қудуқларининг 29 фоизи таъмирталаб аҳволда.\nШунингдек, 2 мингта ёки 20 фоиз сув насослари ишдан чиққан. Шаҳарларнинг фақат 79 таси, яъни 57 фоизида канализация тизими мавжуд бўлиб, уларнинг ҳам 23 фоизи таъмирга муҳтож.\nАҳолини тоза ичимлик суви билан таъминлаш ва оқава сув хизматини яхшилаш бўйича ажратилган маблағлардан мақсадли ва самарали фойдаланишда жиддий хато ва камчиликлар мавжуд.\nХусусан, иншоотлар бўйича лойиҳа-смета ҳужжатлари жойига чиқиб ўрганилмасдан, назорат ўлчовлари ўтказилмасдан, бажарилиши лозим бўлган иш ҳажмлари ҳужжатда тўлиқ акс эттирилмасдан, ичимлик суви манбаларига аниқлик киритилмасдан ишлаб чиқилиш ҳолатлари оқибатида самарасиз харажатларга йўл қўйилган;\nҚолаверса, тизимда соғлом рақобат муҳити шакллантирилмаган, лойиҳалаш ва қурилиш-монтаж ишларини амалга оширувчи ташкилотлар қонун ҳужжатларига зид равишда танланган. Оқибатда иншоотларнинг қурилиб ишга туширилмаслиги ёки қурилиш-монтаж ишларининг охирига етказилмаслиги, маблағларнинг самарасиз ишлатиб юборилиши каби ҳолатлар юзага келган. Қурилиш ишларининг натижадорлигини назорат қилиш тизими талабга жавоб бермайди. Фойдаланишга топширилган айрим иншоотлар сув таъминоти корхоналари томонидан самарасиз ишлатилган, оқибатда аҳолига ичимлик суви етказиб берилмаган.\nАҳолини ичимлик суви билан таъминлаш соҳасида қонун ҳужжатларида белгилаб берилган вазифалар ўз вақтида бажарилмаган.\nХусусан, Ўзбекистон Республикаси Президентининг 2018 йил 30 ноябрдаги ПҚ-4040-сонли қарорида белгиланган, 2019 йил 1 июлга қадар Самарқанд, Бухоро, Наманган ва Қарши шаҳарларида сув таъминоти ва канализация тизимларини Осиё тараққиёт банки консультантларини жалб қилган ҳолда, давлат хусусий шериклик шартлари асосида бошқарувга бериш тўғрисидаги топшириқ ўз вақтида бажарилмаган.\nЎзбекистон Республикаси Президентининг 2019 йил 29 апрелдаги ПҚ-4300-қарори билан топшириқнинг ижро муддати жорий йилнинг 1 июли этиб белгиланган бўлса-да, тендер ғолиблари билан шартномаларни расмийлаштириш ишлари бажарилмасдан қолган.\n«Сув ва сувдан фойдаланиш тўғрисида»ги Ўзбекистон Республикаси Қонунида маҳаллий давлат ҳокимияти органларига ўз ҳудудидаги сув ресурсларидан фойдаланиш ва уларни муҳофаза қилишнинг асосий йўналишларини белгилаш ваколати берилган бўлса-да, айрим ҳудудларда ушбу ваколатлар йиллар давомида бажарилмасдан қолмоқда.\nШу жиҳатдан аҳолини ичимлик суви билан таъминлашдаги муаммолар юзасидан Ўзбекистон Республикаси Вазирлар Маҳкамасига парламент сўрови юбориш юзасидан Олий Мажлис Сенатининг тегишли қарори қабул қилинди.


17 январ 2021, Тошкент вақти: 14:09\n“Хоразм шакар” ширкати Ҳазораспдаги заводи фаолиятини тўхтатишни режалаштирмоқда. Ширкат мутахассисларига кўра, завод кейинги қарийб икки ой давомида зарарига ишлаяпти. Заводнинг оғир аҳволга тушиб қолиши ўзбек сўмининг кескин девальвацияси оқибати эканлиги айтилди.\n"1500 ишчини 3 ойга бепул таътилга чиқараяпти"\n“Хоразм шакар”ширкатининг Ҳазорасп туманидаги заводи фаолияти 10 ноябрдан бошлаб тўхтатилиши мумкин. Бу ҳақда Озодликка хабар қилган завод ишчиларидан бирига кўра, ҳозирда ишчиларни ўз ҳисобидан таътилга жўнатиш ҳаракатлари бошланган:\n“Бизга ёшуллилар завод вақтинча ёпилади дейишди. Шунинг учун ҳаммани 3 ойлик отпускка жўнатишар экан. Ўз ҳисобимиздан, отпуск учун пул тўлашмас экан. Ҳамма ваҳимага тушиб қолган. Энди ишсиз қоламизми, деб. Заводда 1500 одам ишлайди. Шунча одам ўз оиласини қандай боқади энди?”, дейди завод ишчиларидан бири исмини очиқламаслик шарти билан.\nЗавод мулозимларидан бири Озодлик билан микрофонсиз суҳбатда завод ёпилишини Марказий банк ўзбек сўми расмий курсининг АҚШ долларига нисбатини кескин кўтариб юборгани билан боғлади.\nШакарқамишнинг 1 килосини 55 центдан хориждан сотиб оламиз. Олдин бизга долларни 4210 сўм 35 тийиндан конвертация қилишга рухсат берилганди. Девальвациядан сўнг 8200 сўмга тўғри келаяпти. Ҳозир завод зарарига ишлаяпти\n“Доллар конвертацияси очилгани бир тарафдан яхши бўлса, бир тарафдан хом ашёси четдан келадиган корхоналарга ишлаб бўлмас даражада қийин бўляпти. Бизнинг "Хоразм шакар" заводимиз ҳам банкротлик арафасида. Нимага десангиз, бизга хом ашё четдан келади. Шакарқамишнинг 1 килосини 55 центдан хориждан сотиб оламиз. Олдин бизга долларни 4210 сўм 35 тийиндан конвертация қилишга рухсат берилганди. Девальвациядан сўнг 8200 сўмга тўғри келаяпти. Ҳозир завод зарарига ишлаяпти”, деди ўзини таништиришни истамаган мулозим.\n"2 ойда $17 млн зарар"\nМулозимнинг ҳисоб-китобича, сўнгги қарийб икки ой ичида завод кўрган зарар тахминан 17 миллион 200 минг АҚШ долларини ташкил қилаяпти:\n“Девальвациядан олдин 1 кило шакар ишлаб чиқариш учун 55 центлик ҳом ашё ва яна 40 центлик ҳаражат кетган. Жами 95 центлик ҳаражат қилиб, тайёр маҳсулотни 1 доллар 2 центга сотганмиз. Ҳозир эса 1 кило шакарни 43 цент зарарига сотаяпмиз.\n“Девальвоциядан олдин 1 кило шакар ишлаб чиқариш учун 55 центлик ҳом ашё ва яна 40 центлик ҳаражат кетган. Жами 95 центлик ҳаражат қилиб, тайёр маҳсулотни 1 доллар 2 центга сотганмиз. Ҳозир эса 1 кило шакарни 43 цент зарарига сотаяпмиз. Заводнинг гази, свети, ишчилар ойликлари, ремонт, запчастлар ҳаммаси зараримизга бўлаяпти”, деди мулозим.\nУнинг айтишича, жорий йил август ойида завод 40 минг тонна шакарқамиш олган, бироқ унинг пули ҳали тўланмаган:\n1 кило шакар 4300 сўм атрофида сотиляпти, қиммат сотишга давлат рухсат бермайди. Биз фойда кўришимиз учун шакарнинг килосини 7500 сўмдан сотиш керак.\n“Биз шартномага мувофиқ, шакарқамиш нархини уни қайта ишлаб, маҳсулотни сотганимиздан сўнг тўлаймиз. 1 кило шакар 4300 сўм атрофида сотиляпти, қиммат сотишга давлат рухсат бермайди. Биз фойда кўришимиз учун шакарнинг килосини 7500 сўмдан сотиш керак. Фақат шундагина завод фаолият кўрсатиши мумкин. Ёки конвертация курсини енгилроқ қилиш керак”, дейди мулозим.\nЗавод маъмуриятидан олинган маълумотга кўра, ҳар йили 250 минг тонна ҳом ашё олинган, бу йил эса жами 230 минг тонна олинган.\nБошқа шартнома тузилмади. Ҳозир завод складдаги охирги ҳомашё ҳисобига ишлаб турибди. Яна бир ҳафта- 10 кунлик ҳомашё бор.\n“Бошқа шартнома тузилмади. Ҳозир завод складдаги охирги ҳомашё ҳисобига ишлаб турибди. Яна бир ҳафта- 10 кунлик ҳомашё бор. Кейин завод тўхтайди. Қанча муддатга тўхташи ҳозирча номаълум. Ишчилар дастлаб январь охиригача таътилга чиқарилади. Вазият ўнгланмаса, яна таътил муддати узайтирилади”, деди Ҳазораспдаги заводнинг хавфсизлик боис ўзини таништиришни истамаган мулозими.\n“Хоразм шакар” ширкатининг Тошкентдаги бош офиси расмийлари Ҳазораспдаги завод фаолияти тўхталишини профилактика ишлари билан изоҳлашди.\nЖорий йил 5 сентябрдан Ўзбекистонда юридик ҳамда жисмоний шахсларга хорижий валютани сотиб олиш ва сотишга рухсат берилди. Ўзбекистон Марказий банки миллий валюта – сўмни деярли 2 баробарга қадрсизлантирди. Яъни, 5 сентябргача 1 АҚШ долларининг расмий курси 4210 сўм бўлган бўлса, ўша куни 8100 сўмга чиқарди.\nЎзбек сўмининг девальвация бўлганидан сўнг фаолияти хориж АҚШ доллари билан боғлиқ бўлган шикрат ва тадбиркорлар молиявий муаммога дуч келишмоқда.\nҲозирда шакар импорти бизнесининг асосий монополисти Ўзбекистон Футбол федерацияси собиқ раиси Мираброр Усмонов экани айтилади.\nХоразм вилоятида "Хоразм шакар" қўшма корхонаси 1998 йилда ишга туширилган.


Шавкат Мирзиёев МДҲни ривожлантириш учун 10 ташаббус билан чиқди - 15.10.2021, Sputnik Ўзбекистон\nШавкат Мирзиёев МДҲни ривожлантириш учун 10 ташаббус билан чиқди\nЎзбекистон президентининг МДҲ давлатлари орасида саноат кооперацияси, транспорт коридорларини ривожлантириш, божхона талабларини умумлаштириш, пандемияни... 15.10.2021, Sputnik Ўзбекистон\nТОШКЕНТ, 15 окт - Sputnik. Видеоконференция шаклида бўлиб ўтаётган МДҲ раҳбарлари саммитида Шавкат Мирзиёев ушбутузилмани янада ривожлантириш, ўзаро ҳамкорликни чуқурлаштириш мақсадида қуйидаги ташаббусларни билдирди. 1. МДҲ доирасида иқтисодий ҳамкорликни ривожлантириш. Пандемияга қарамасдан МДҲ давлатлари орасида савдо-сотиқ миқдори 1/3 маротаба ўсди. Бунда нафақат сон жиҳатидан балким сифат жиҳатидан ҳам ўсиш кузатилди. Ўзаро савдо-сотиқда юқори қўшилган қийматга эга бўлган маҳсулотлар миқдори ошди. Ҳамкорликни янада ривожлантириш мақсадида тўлақонли Эркин савдо зонаси ташкил қилиш, иқтисодларни ўзаро мажмуали баҳолаш ва МДҲ доирасида савдо-сотиқли эркинлаштириш таклиф қилинди. 2. Саноат кооперациясини ривожлантириш. МДҲ давлатлари орасида саноат кооперациясини ривожлантириш муҳим аҳамиятга эга. Ушбу мақсадда, Ўзбекистон келгуси йил баҳорда Тошкентда саноат кўргазмаси ташкил қилишга тайёр. 3. Ҳудудлараро ва трансконтинентал транспорт коридорларини ривожлантириш - жуда муҳим аамиятга эга. Ўзбекистон божхона тарифларини пасайтириш, божхона процедураларини соддалаштириш, рақамли технологиялардан фойдаланиш тарафдори. 4. Инновациялар ва ва старт аплар соҳасида ўзаро ҳамкорлик қилиш, ёш тадбиркорлар ва IT парклар орасида ҳамкорликни йўлга қўйиш. 5. Тадбиркорлар ва ҳудудлар орасида алоқаларни ривожлантириш. Шавкат Мирзиёев иқтисодий алоқаларни ривожлантириш мақсадида МДҲ доирасида тадбиркорлар ва ҳудудлар орасида тўғридан-тўғри алоқаларни йўлга қўйишни таклиф қилди.6. Глобал иқлим ўзгаришига қарши кураш. Марказий Осиёда глобал иқим ўзгариши умумжаҳон кўрсатгичларидан 2 баравар тез содир бўлмоқда. Ундан ташқари Орол денгизи инқирози муаммоси бор. МДҲда иқлим ўзгаришига қарши курашиш учун йўл харитасини ишлаб чиқишни таклиф қилинди. 7. МДҲда пандемияни кузатиш бўйича ягона мониторинг тизими ташкил қилиш. Шунингдек эпидемиялар ҳақида тезкор огоҳлантириш тизими ташкил этиш. 8. МДҲда ягона миграция тизими жорий этиш. Шунингдек, Ўзбекистон ташкиллаштирилган тартибда ишга жалб қилиш тизими жорий этиш тарафдори. 9. Ўзаро туристик алмашувларни тиклаш. Сайёҳларга нисбатан миллий талабларни умумлаштириш. Ўзаро вакциналарни тан олишнинг онлайн механизмини йўлга қўйиш. 10. Ўзаро маданий-гуманитар муносабатларни ривожлантириш. Ундан ташқари, Шавкат Мирзиёев Ўзбекистон Афғонистоннинг янги ҳукумати тарафида эканини маълум қилди. Шу билан бирга, Ўзбекистон президенти МДҲ ташқи чегараларини мустаҳкамлашни ва хавфсизлик хизматлари орасида алоқаларни ривожлантиришни таклиф қилди. Чиқиш сўнгида, Мирзиёев келгуси йил МДҲда раисликни қабул қилиш билан Қозоғистон президенти Қосим-Жўмарт Тоқаевни табриклади.\nшавкат мирзиёев, мдҳ, саммит\n16:00 15.10.2021 (янгиланди: 19:40 15.10.2021)\nЎзбекистон президентининг МДҲ давлатлари орасида саноат кооперацияси, транспорт коридорларини ривожлантириш, божхона талабларини умумлаштириш, пандемияни мониторинг қилиш ва бошқа таклифлари.\nТОШКЕНТ, 15 окт - Sputnik. Видеоконференция шаклида бўлиб ўтаётган МДҲ раҳбарлари саммитида Шавкат Мирзиёев ушбутузилмани янада ривожлантириш, ўзаро ҳамкорликни чуқурлаштириш мақсадида қуйидаги ташаббусларни билдирди.\n1. МДҲ доирасида иқтисодий ҳамкорликни ривожлантириш. Пандемияга қарамасдан МДҲ давлатлари орасида савдо-сотиқ миқдори 1/3 маротаба ўсди. Бунда нафақат сон жиҳатидан балким сифат жиҳатидан ҳам ўсиш кузатилди. Ўзаро савдо-сотиқда юқори қўшилган қийматга эга бўлган маҳсулотлар миқдори ошди. Ҳамкорликни янада ривожлантириш мақсадида тўлақонли Эркин савдо зонаси ташкил қилиш, иқтисодларни ўзаро мажмуали баҳолаш ва МДҲ доирасида савдо-сотиқли эркинлаштириш таклиф қилинди.\n2. Саноат кооперациясини ривожлантириш. МДҲ давлатлари орасида саноат кооперациясини ривожлантириш муҳим аҳамиятга эга. Ушбу мақсадда, Ўзбекистон келгуси йил баҳорда Тошкентда саноат кўргазмаси ташкил қилишга тайёр.\n3. Ҳудудлараро ва трансконтинентал транспорт коридорларини ривожлантириш - жуда муҳим аамиятга эга. Ўзбекистон божхона тарифларини пасайтириш, божхона процедураларини соддалаштириш, рақамли технологиялардан фойдаланиш тарафдори.\n4. Инновациялар ва ва старт аплар соҳасида ўзаро ҳамкорлик қилиш, ёш тадбиркорлар ва IT парклар орасида ҳамкорликни йўлга қўйиш.\n5. Тадбиркорлар ва ҳудудлар орасида алоқаларни ривожлантириш. Шавкат Мирзиёев иқтисодий алоқаларни ривожлантириш мақсадида МДҲ доирасида тадбиркорлар ва ҳудудлар орасида тўғридан-тўғри алоқаларни йўлга қўйишни таклиф қилди.\n6. Глобал иқлим ўзгаришига қарши кураш. Марказий Осиёда глобал иқим ўзгариши умумжаҳон кўрсатгичларидан 2 баравар тез содир бўлмоқда. Ундан ташқари Орол денгизи инқирози муаммоси бор. МДҲда иқлим ўзгаришига қарши курашиш учун йўл харитасини ишлаб чиқишни таклиф қилинди.\n7. МДҲда пандемияни кузатиш бўйича ягона мониторинг тизими ташкил қилиш. Шунингдек эпидемиялар ҳақида тезкор огоҳлантириш тизими ташкил этиш.\n8. МДҲда ягона миграция тизими жорий этиш. Шунингдек, Ўзбекистон ташкиллаштирилган тартибда ишга жалб қилиш тизими жорий этиш тарафдори.\n9. Ўзаро туристик алмашувларни тиклаш. Сайёҳларга нисбатан миллий талабларни умумлаштириш. Ўзаро вакциналарни тан олишнинг онлайн механизмини йўлга қўйиш.\n10. Ўзаро маданий-гуманитар муносабатларни ривожлантириш.\nУндан ташқари, Шавкат Мирзиёев Ўзбекистон Афғонистоннинг янги ҳукумати тарафида эканини маълум қилди. Шу билан бирга, Ўзбекистон президенти МДҲ ташқи чегараларини мустаҳкамлашни ва хавфсизлик хизматлари орасида алоқаларни ривожлантиришни таклиф қилди.\nЧиқиш сўнгида, Мирзиёев келгуси йил МДҲда раисликни қабул қилиш билан Қозоғистон президенти Қосим-Жўмарт Тоқаевни табриклади.


БАҒРИ БАҲОР, ҚАДРИ БЕБАҲО - Ўзбекистон овози газетаси\nБАҒРИ БАҲОР, ҚАДРИ БЕБАҲО\nОхунжон ҲАКИМ, Ўзбекистон халқ шоири, ЎзХДП фаоли:\n— Баҳорни, айниқса, Наврўз айёмини таъриф-тавсиф этишда шоир халқига ҳеч ким тенг кела олмаса керак. Бунинг сабаби бор, албатта. Шоирлар, улар чиндан ҳам шоир бўлсалар, оламдаги ҳамма-ҳамма нарсадан гўзаллик топадилар. Бу — атрофга, умуман, дунёга санъаткорона кўз билан қарашдир. Бундай қараш дунёни кўзингизга сержило, серфайз ва албатта гўзал қилиб кўрсатади.\nШу билан бирга, шоирлар баҳорни, лаб очган ғунчани, олам гўзаллигини аёл зотига қиёслайди. Дунё кўрганлар айтсин, Яратган аёлларнинг зуваласини пишираётганда, ўзбек аёлини ҳусну тароват, меҳр-ҳаё, латофатдан аямаган шекилли. Чиндан ҳам ўзбек аёлининг меҳрли нигоҳлари, хуштавозеълиги, ширинсўзлиги, кўзларида балқиб турган меҳр яна қайси халқ аёлида бўлиши мумкин?\nНаврўз айёми Фарғона водийсида жуда гаштли ўтади. Ҳар бир хонадонда мазали таомлар пиширилиб, қўни-қўшниникига узатилади, маҳалла фаоллари кекса отахону онахонларни зиёрат қилишади, кўнглини олишади. Бизнинг хонадон ҳам ҳар йили айни шу кунларда байрам билан табриклашга келган шогирдлар, шоир ва ижодкорлар билан гавжум бўлади.\nБуларнинг ҳаммаси юртимиздаги барқарорлик, тинчлик-осойишталик туфайли. Тинчлик бўлган жойда тўйлар, байрамлар бир-бирига уланади.\nГапимни поёнлаб, бир нарсага алоҳида тўхталиб ўтмоқчиман. Наврўз — баҳор маликаси бўлса, аёлни уйнинг чироғи, дейдилар. Бу гап бугун айтилгани йўқ. Аёл наинки уйни ёритгувчи чироқ, у минг-минг йиллардан буён мамлакатимизнинг чироғи, эркак зоти қаддини ғоз тутиб келаётган жонбахш нур, дегим келади. Бирон-бир хонадон чироқсиз бўлмасин.\nДемоқчиманки, ҳар бир хонадонимиздаги чироқ — аёлларимиз, опаларимиз, сингилларимизнинг кўзлари порлаб турсин, юртимизга кириб келган баҳор таровати, Наврўз айёми, сумалак-у, ҳалимлар, ширин-шакар пишириқлар шулар билан тотли! Бу порлоқ кўзларда нақадар адоқсиз орзу-умидлар балқиб турганини ҳар куни кўриб, ҳис этиб турайлик! Наврўзингиз муборак бўлсин!\nМаҳмуд ТОИР, Ўзбекистон халқ шоири, ЎзХДП фаоли:\n— Бу дунёда уйғонувчи, уйғотувчи фаслни ёқтирмаган инсон йўқ. Наврўз гўзаллигини кўриб дилинг яйрайди.\nУнаётган ҳар бир майса, лаб очган куртак, кеча кўз ўнгингда қуриб ётган дарахтларда маржондек тизилиб турган ўрик, шафтоли гуллари табиатнинг тириклик ҳақидаги қўшиғидир. Садолари асрлар оша келаётган бу қўшиқнинг қадри мен учун осмон қадар баланд.\nБу кун сабабидан, ота-боболаримизнинг донишманд ўтганлиги ёдимизга ҳайрат билан келади. Ободлик, бунёдкорликка бонг чалинади бу кунда. Табиатнинг шифобахш неъматлари ҳузурбахш этади, кўзимиз, қалбимиз қувнайди, дилларимиз яйрайди. Истиқлол туфайли чинакамига бўй кўрсатган бу азалий қадрият нафақат бизни, балки шу юртда яшаётган барча-барчанинг ҳам байрамидир. Бу кунда дунёнинг юзлаб мамлакатлари нигоҳи бизда бўлади. Ўзлигимизни, асрий қадриятларимизни, қалбимиз ва юзимизни кўз-кўз қилиши билан барчамизга қадрлидир Наврўз.\nМалика ШОИСЛОМОВА, Матбуотчилар мажмуаси, «Сервис» МЧЖ корхонаси ходими:\n– Озодалик, орасталик халқимизга хос одат. Айниқса, ҳар бир инсон маҳаллада яшаганидан кейин бир парча ер бўлса ҳам уни яшнатсам, бирор нарса экиб кўкартирсам, дейди. Шунинг учун мен яшайдиган мавзеда маҳалла аҳли кўча ва йўлакларни тозалаб, бўш майдонларга турли мевали ва манзарали кўчатлар ўтқазишди, дарахтларни оқлашди.\nХонадон соҳиблари кўча-кўй, ўз уйларини, кексайиб қолган, қаровчиси йўқ қўни-қўшниларнинг уйларини ҳам тозалашади, маҳаллада тайёрланган ҳалим, сумалаклардан олиб келиб беришади.\nМен анча йиллардан буён тозалик-озодалик билан боғлиқ касбда фаолият юритаман. Шуни биламанки, тозалик бўлган жойга файз, қут-барака киради. Одамнинг руҳи тозаланади. Шунинг учун фарзандларим, келин-невараларимга «уни қил, буни қил» деб ўтирмасдан, ўзим ишга киришиб кетаман, буни кўриб, улар дарҳол ишни қўлимдан олишади, барака топкурлар.\nНаврўз орасталик, яшариш ва яшиллик байрами, атрофга қараб, кўз қувонади. Юртимиз обод бўлса, маҳалламиз ораста, чиройли, гулларга бурканса, кайфиятимиз ҳам шунга яраша кўтаринки бўлади.


Туркманистон Президенти китобининг тақдимоти ўтказилди\n30 ноябрь куни пойтахтимизда Туркманистон Президенти Гурбангули Бердимуҳамедовнинг “Туркманистон — Буюк Ипак йўлининг юраги” номли китоби тақдимоти бўлиб ўтди.\nШу муносабат билан ташкил этилган тадбирда тегишли вазирлик ҳамда идоралар, мамлакатимизда аккредитациядан ўтган дипломатик корпус вакиллари, оммавий ахборот воситалари ходимлари қатнашди.\nТадбирда сўзга чиққан Туркманистоннинг Ўзбекистондаги Фавқулодда ва мухтор элчиси Шири Шириев ҳамда бошқалар икки давлат ўртасидаги анъанавий дўстлик ва ҳамкорлик алоқалари янги замон руҳида ривожланаётганини таъкидлади.\nЎтган йиллар давомида эришилган натижаларда бир қанча ҳуқуқий ҳужжатлар муҳим асос бўлмоқда.\nТуркманистон Президентининг янги китоби “Жайҳун бўйлаб”, “Қадимги Марв”, “Сарахс ва Анау оралиғида”, “Нисадан Деҳистонгача”, “Қадимий Дашовуз ерларида” ҳамда “Мўъжизавий дунё” деб номланган олти бобдан иборат.\nУшбу асарда Буюк Ипак йўлининг ривожланиш тенденцияси, тарихий динамикаси ва яхши қўшничилик муносабатларини мустаҳкамлашдаги роли ҳамда халқлар ўртасидаги савдо алоқаларининг равнақи ҳақида батафсил маълумот берилган. Унинг яна бир ўзига хослиги шундаки, китобдаги маълумотлар Буюк Ипак йўлининг тарихи ва маданиятини илмий асосда ўрганадиганлар учун жуда муҳим қўлланмадир.\nКитоб Туркманистон давлат нашриёти томонидан туркман, инглиз ҳамда рус тилларида чоп этилган.\nТадбир иштирокчилари ушбу асарда минтақамиз давлатларининг дўстона муносабатларини мустаҳкамлаш масалаларига алоҳида эътибор қаратилганини қайд этдилар.\nМазкур рукндаги бошқа мақолалар: « Кичик фильмларнинг катта тарбиявий аҳамияти\tЧо Чоль Чён: Мақсадим – ҳар йили Ўзбекистон Президенти фаолиятига бағишланган асар ёзиш »


Коронавирус билан касалланганлар сони 100 минг кишидан ошди | Azon.uz - Ахборот-таҳлилий портал\n1338 18:30 07.03.2020\nДунё бўйлаб коронавирус билан касалланганлар сони 100 минг кишидан ошди. Бироқ, материк Хитойда янги ҳолатлар сони камайишда давом этмоқда.\nХХР соғлиқни сақлаш комиссиясининг маълумотларига кўра, 6 март куни мамлакатда коронавирус инфекциясининг 99 та янги ҳолати қайд этилган, бу аввалги кунларга қараганда 44 тага кам. 28 киши вафот этди. Ўлганларнинг барчаси янги касалликнинг тарқалиши биринчи марта қайд этилган Хубэй вилоятининг аҳолисидир.\nХитой расмийлари, шунингдек, сўнгги бир кунда атиги 1678 киши касалхонадан чиққани ва 4873 киши карантиндан озод қилинганини маълум қилди.\nСCМП ҳисоб-китобларига кўра, дунёнинг барча мамлакатларида 100,7 мингдан ортиқ одам коронавирусни юқтирган. 3455 киши вафот этди, 55 мингдан ортиғи тузалди. Мутлақо кўп касалликка чалиниш ва ўлим Хитойдадир.\nҚурбонлар сони бўйича ХХРдан кейин иккинчи ўринда Италия (197 киши) туради. Кейинги ўринларда Эрон (124), Жанубий Корея (42) ва АҚШ (14).\nРоссияда сўнгги кун давомида касалликнинг олтита ҳолати аниқланди. Умуман олганда, мамлакатда ушбу касалликка чалинган 10 киши бўлган. Улардан етти нафари Россия Федерациясининг Италиядан қайтган фуқаролари.\nкоронавирус Махсус касал Ўлим Хитой Хубэй\n420 18:30 29.10.2020\n573 14:20 28.10.2020\n357 13:45 28.10.2020\n519 19:30 22.10.2020\n541 18:35 21.10.2020\n3602 15:16 21.10.2020


2020 йилда дунё миллионерларининг умумий бойлиги деярли 80 триллион долларга етди\nДунёдаги барча доллардаги миллионерларнинг умумий бойлиги 2020 йилда 7,6 фоизга кўпайиб, 79,6 трлн долларга етди. Бу ҳақда Capgemini SA компаниясининг World Wealth Report ҳисоботида маълум қилинган.\nБир йил ичида бадавлат одамлар (high-net-worth individual, HNWI) сони 6,3 фоизга кўпайиб, 20,8 млн кишига етган. Миллионерлар бойлигининг кўпайишига 2020 йилда фонд бозорларининг сезиларли ўсиши таъсир кўрсатган.\nОсиё-Тинч океанининг миллионерлар сони ва уларнинг умумий бойлиги бўйича 5 йиллик етакчилигидан кейин 2020 йилда 1-ўринга яна Шимолий Америка чиқиб олди. Ушбу минтақада миллионерлар сони бир йил ичида 10,7 фоизга ўсиб, 7 млн нафарга етган. Уларнинг умумий бойлиги эса 11,9 фоизга ўсиб, 24,3 трлн долларни ташкил қилган.\n2-ўринни эгаллаган Осиё-Тинч океани минтақасида миллионерлар сони бир йил ичида 5,8 фоизга кўпайиб, 6,91 млн нафарга, уларнинг умумий бойлиги 8,4 фоизга ўсиб, 24 трлн долларга етган.\nЕвропада эса бадавлат одамлар сони 2,8 фоизга (5,4 млн нафар), Яқин Шарқда 6,8 фоизга (0,81 млн), Африкада 2,7 фоизга (0,18 млн) ўсган, Лотин Америкасида эса аксинча, 4 фоизга қисқарган (0,6 млн).\nЕвропада миллионерларнинг умумий бойлиги 4,5 фоизга (17,5 трлн доллар), Яқин Шарқда 10,7 фоизга (3,2 трлн доллар), Африкада 3,8 фоизга (1,7 трлн доллар) ва Лотин Америкасида 0,5 фоизга (8,8 трлн доллар) ўсган.\nЎтган йил миллионерлар сони бўйича давлатлар орасида АҚШ етакчилик қилган. Бу мамлакатда миллионерлар сони бир йилда 11,3 фоизга кўпайиб, 6,575 млнга етган. Кейинги ўринларни Япония (3,537 млн миллионер, 6,2 фоизлик ўсиш), Германия (1,535 млн миллионер, 6,9 фоизлик ўсиш) ва Хитой (1,461 млн миллионер, 11 фоизлик ўсиш) эгаллаган. Ушбу 4та давлат ҳисобига дунёдаги барча миллионерларнинг 62,9 фоизи тўғри келган.\nРоссияда 2020 йилда миллионерлар сони 3 нафарга кўпайиб, 218 нафарга етган.\nБу орада Британияда миллионерлар сони 591 нафардан 573 нафаргача, Кувайтда 207 нафардан 205 нафаргача, Бразилияда эса 199 нафардан 186 нафаргача камайган. Рейтингнинг юқори йигирма бешталигидан фақат шу учта давлатда миллионерлар сони қисқарган.\n2021 йил 1-чорагида миллионерлар бойлигининг 30 фоизи акцияларда, 24 фоизи пул воситалари ва унинг эквивалентларида, 18 фоизи фиксирланган даромадга эга активларда, 15 фоизи кўчмас мулкда ва 14 фоизи бошқа воситаларда сақланган.\nWorld Wealth Report ҳисоботини тузишда ҳиссасига жаҳон ялпи миллий маҳсулотининг 98 фоиздан кўпроқ ва глобал фонд бозорлари капиталлашувининг 99 фоиз улуши тўғри келувчи 71та давлатдаги маълумотлардан фойдаланилади.\nАҚШ Россиядаги дипломатик миссияларида ишлайдиган 180дан ортиқ ходимини ишдан бўшатади\nАҚШ америкалик ҳарбийлар билан ишлаган афғонистонликларни эвакуация қилишни бошлади\nАҚШ Ўзбекистон боғчаларида овқатланишни яхшилаш дастурига 21 млн доллардан кўпроқ маблағ ажратади\nАҚШда мажбурий ниқоб тақиш режимига қайтилди


Yandex.Taxi сервиси Фарғона ва Марғилонда ишга тушурилди\nYandex.Taxi сервиси Фарғона ва Марғилонда ишга...\n20.09.2019 12:33 0 2176\nКеча, 19 сентябдан Yandex.Taxi Фарғона ва Марғилон шаҳарларида иш бошлади.\nТаксига буюртма бериш учун, иловани юклаб олиш, уни очиш ва қаерга бориш кераклигини кўрсатиш керак. Геолокация ёқилганда сервиснинг ўзи фойдаланувчи қаерда турганини аниқлайди ва энг тез етиб келадиган ҳайдовчини топади.\nЙўл ҳақи 2000 сўмдан бошланади. Масалан, аэропортдан «Остров сокровищ» ресторанигача сафар тахминан 3300 сўм, Сайилгоҳ кўчасидаги «Макро» супермаркетидан Марғилон озиқ-овқат бозоригача — 7000 сўм атрофида бўлади.\n«Биз машинага буюртма бериш нафақат пойтахтда мавжуд ва қулай бўлишини хоҳлаймиз. Фарғона ва Марғилон аҳолиси бизнинг иловамиз ёрдамида буюртма бериш жараёнини тўлиқ назорат қилишлари ва ҳайдовчи йўловчини олиш жойига келаётганини ҳамда у ҳозир қаерда эканлигини кўришлари мумкин бўлади», — дейди Yandex.Taxiнинг Ўрта Осиё бозорларини ривожлантириш бўйича ижрочи директори Тамирлан Шапиев.\nYandex.Taxiда Фарғона ва Марғилонда ҳам, бошқа шаҳарларда бўлгани каби, ўзининг ҳайдовчилари ва машиналари бўлмайди. Компания маҳаллий йўловчи ташувчилар билан ҳамкорлик қилади.\nИловада туну-кун ишлайдиган онлайн қўллаб-қувватлаш хизмати бор. Агар фойдаланувчининг сафардан кўнгли тўлмаган бўлса, машинада нарсаларини унутиб қолдирган бўлса ёки савол беришни хоҳласа — у илова орқали қўллаб-қувватлаш хизмати билан боғланиши мумкин ва у унга тезда ёрдам беришади.\nYandex.Taxi ўзининг технологияларидан фойдаланади: хариталар, йўналишларни тузиш, навигация, буюртмаларни тақсимловчи ақлли тизим. Айнан технологиялар сафарларни фойдаланувчилар учун оммабопроқ қилишга ва шу билан бирга ҳайдовчиларни муносиб даромад билан таъминлашга имкон беради.\nЭслатиб ўтамиз, Тошкентда Yandex.Taxi 2018 йилнинг апрел ойида ишга туширилган. iOS ва Android учун бепул илова, ўзбек, рус ва бошқа кўплаб тилларда мавжуд.\nФарғона реклама Марғилон Yandex.Taxi


ҚУРУҚ ҚОШИҚ ОҒИЗ ЙИРТАР\nШу йилнинг 26 май куни ўтказилган видеоселектор йиғилишида давлат раҳбари туман, шаҳар, вилоят ҳокимлари, вазирлар ҳар ойда бир марта Президент қарорлари ижроси бўйича брифинг ўтказиб, оммавий ахборот воситалари, парламент вакиллари ва кенг жамоатчилик олдида ҳисобот бериб бориши кераклигини айтган эди.\nМазкур талабдан келиб чиқиб, вилоят, шаҳар ва туманлар ҳокимлари, вилоятдаги бошқарув органлари раҳбарларининг ҳам брифинглар ўтказиш бўйича режаси тасдиқланди ҳамда Қарши шаҳридаги Журналистлар уйида мазкур тадбирларни ўтказиш бошланди.\nАлбатта, аҳолига холис ахборот етказиш, шу кеча-кундузда долзарб бўлиб турган масалаларга ойдинлик киритишда бу каби мулоқотлар муҳим аҳамиятга эга. Аввал кўп журналистлар маълумот оламан деб идоралар эшигида сарғайиб турган бўлса, энди ўша раҳбарларнинг ўзи ишхонангизда ҳозиру нозир бўлиб тургани яхши-да барибир.\nАммо журналистларимиз айни жараёнга қанчалик тайёр? Ҳоким ё бошқа раҳбарлар билан учрашувлар қачон биз учун самарали кечиши мумкин?\nАввало, журналист учрашув қандай форматда - матбуот анжумани ёки брифинг тарзида ўтаётганини билиб олиши керак. Брифинг айни пайтда долзарб саволга мутасаддининг жавоби, муносабати, изоҳи шаклида бўлиб, у бир соат ҳам ва ҳатто бир дақиқа ҳам давом этиши мумкин. Мутасадди кун тартибидаги ҳолат бўйича тушунтириш беради ва тадбир тугайди, савол-жавоб бўлмайди. Мисол учун, Косонда коронавирусга чалингани айтилаётган беморнинг ҳали якуний таҳлиллари чиқмаган экан. Кишиларга эса бу ҳақда аниқ ахборот керак, чунки аҳоли орасида турли миш-мишлар урчиб кетаяпти. Шу вазиятда соғлиқни сақлаш тизими мутасаддилари бемор саломатлигининг бугунги ҳолати, касаллик аниқланган-аниқланмагани ҳақида маълумот беради. Табиийки, бундай вазиятда ортиқча муҳокамага ҳожат йўқ.\nМатбуот анжуманида эса кенгроқ маълумотлар тақдим қилинади ва асосий эътибор савол-жавобларга қаратилади.\nАммо айрим ОАВ вакиллари борки, брифингда қатнашиб, нега савол-жавоб бўлмади, деб ёзғириб, матбуот анжуманига борганда эса мум тишлаб туради. Кейин ёзадиган хабари ҳам шунга мос бўлади: тушунмай танқид қилади, нохолис ёндашади. Оқибатда раҳбар ва ОАВ ўртасидаги масофа яна узоқлашиб бораверади. Шундай экан, журналист тадбир формати ва кўзда тутилаётган масалаларни атрофлича ўрганиб, "қуролланиб" кириши керак, акс ҳолда вақтини бекорга ўтказгани қолади.\nЖурналистлар уйидаги дастлабки тадбирда ОАВ вакилларидан бири маҳалла тизими масъулига "Саховат ва кўмак" умумхалқ ҳаракати доирасидаги пуллар ўз эгаларига етиб бормаётгани ҳақида айтиб қолди. Маҳалла мутасаддиси эса бу фикрга қўшилмаслиги, пуллар ўз эгаларига етказилаётганини маълум қилди. Қарангки, бояги ўзини журналистман деяётган шахс ҳеч қандай реакция билдирмади.\nҚизиқ ҳолат-да: хўш, ОАВ вакили нега бундай деди? Модомики унда пул ўз эгасига етиб бормаётгани ҳақида далил, аниқ факт йўқ экан, нега бундай савол берди? Агар аниқ факти бўлса, нега индамади? Айни вазиятда ҳар қандай мутасадди журналистлар ўйламай савол беравераркан, айтган гапига исбот келтиролмаскан, ҳаммаси ҳовлиқма-да, деган хулосага келиши табиий-ку.\nАввал ҳам турли идораларда ташкил қилиб келинган брифинг, матбуот анжуманларида кузатилган бир ҳолат борки, айрим ОАВ вакиллари бундай учрашувларга пайтдан фойдаланиш пайида бўлиб, каттаконлар билан юзма-юз келинган дамларни ғанимат билиб, ўзаро гурунг, шахсий ташвишини ҳал этиш воситаси сифатида қарашади. Э, биродар, шунча одам сенинг шахсий муаммонг учун келмаган, дейишга ожиз қоласан ўша дамларда. Айтсанг, ҳасадчига айланасан, айтмай десанг, каттаконлар олдида ишини битириб олишга уринишдан уялмаётган тубанлар бор...\nТўғри, сўраб ўрганган олим, ўрганмаган ўзига золим, деган гап бор. Аммо айрим ОАВ вакиллари борки, оддий, интернетга кириб, "гугл" қилса, миллионта маълумот чиқиб келадиган нарсаларни эзмалаб сўрашдан ва шу билан бутун бошли тадбир якунига етишидан, қолганларнинг вақтини олаётганидан ор қилмайди. Яқинда ўшандайлардан бири масъуллардан сариқ таксилар йўналишсиз такси сирасига киришини эшитиб, Америка очгандай ҳайронликка тушганини кўриб, кулишниям, куйишниям билмай қолди одам. Шундай савия билан киши ўзини журналистман, дейиши мумкинми? Масъуллар-чи? Улар журналистнинг саводи ҳақида қандай фикрга келади?\nИлгари бошқа соҳада ишлаб, кейин ўзини ижодкорликка урганлар эса аввалги жабҳасига яқин мутасаддилар билан учрашиб қолса, бу йўналишни яхши билишини айтиб, "иқтисодчиман", "юристман" деб юборади. Қанийди кейинги гаплари ҳам уларнинг иқтисодчи, юрист эканини далилласа? Сиз қуруқ сўзда эмас, келтираётган фактларингиз, кутилмаган ёндашувингиз билан ўша соҳани чуқур билишингизни исботланг. Қуруқ қошиқ оғиз йиртар, деб бежиз айтилмаган ахир.\nЧироқчида ўғриликда гумон қилинган киши ички ишлар ходимлари томонидан уриб ўлдирилганидан хабарингиз бор. Шу воқеадан бир неча кун ўтиб вилоят ички ишлар бошқармасида матбуот анжумани ташкил қилинди. Оммавий ахборот воситалари, блогерлар ҳамда марҳумнинг яқинлари ҳам таклиф этилди. Тадбир давомида кўпчилик ўзини қизиқтирган саволга жавоб олди. Жабр кўрган томон ҳам ўз шикоятларини билдирди. Шунда ўзини блогер сановчилардан бири марҳумнинг яқинлари - акалари, хотини тарафга юзланиб, "Сизлар молларни далага қўйиб юборар экансизлар. Кейин қарамас экансизлар, мен буни эшитиб ҳайрон қолдим. Қарасанглар бўлмайдими? Шуни деб қанча ички ишлар ходимлари сарсон..." деб қолса бўладими.\nКуни кеча яқинини ерга қўйган одамларга шундай савол бериш учун одам нақадар бефаросат бўлиши керак?! Хўш, жаноб блогер, шу гапингиз билан ички ишлар ходимларига яхши кўринмоқчи эдингизми? Агар ўғрилик юз берган бўлсаю, ходимлар сарсон бўлиб юрган бўлса, бу - уларнинг иши, шунинг учун отнинг калласидай ойлик олади. Молларни қўйиб юборишга келсак, нима, энди сиз ҳайрон бўлмаслигингиз учун боғлаб боқишлари керакми? Ортидан болалари чирқиллаб қолиб, бирови укасидан, бирови эридан айрилган одамларга "понятка" бераётганингиз нимаси? Қайси мезонга мос келади бу?\nГапнинг индаллоси, биз ҳам журналистларга ақл ўргатмоқчи эмасмиз. Ижодкорлар орасида ўз устида ишлайдиган билимлилари, ўзи ўтирган тадбир руҳини ҳис қиладиганлари жуда кўп. Биз ана шундайларга соя соладиган "эъжодкор"лар ҳақида, улар сабаб бутун ОАВ хусусида юзага келиши мумкин бўлган хато қарашлардан огоҳлантирмоқчимиз. Янгича руҳ ва форматдаги мулоқотга киришилган экан, журналистлар ўзини савиясиз, билимсиз эмас, ҳамма нарсадан бохабар, таҳлил қила оладиган, раҳбарларни ҳар қандай ҳолатда ҳам жавоб беришдан қоча олмайдиган мушкул вазиятга соладиган қиёфада кўрсатсин деймиз. Бор-йўғи шу.


ИЖТИМОИЙ МАСАЛАЛАР МУҲОКАМА ҚИЛИНДИ - Ўзбекистон овози газетаси\nИЖТИМОИЙ МАСАЛАЛАР МУҲОКАМА ҚИЛИНДИ\nЎзбекистон ХДП Қорақалпоғистон Республика кенгаши ва туман кенгаши томонидан Амударё туманида амалий тадбир ташкил этилди. Унда партия фаоллари, депутатлар, Қорақалпоғистон Республикаси Жўқорғи Кенгесидаги ЎзХДП фракцияси, Тарғиботчилар гуруҳи аъзолари, партия фаоллари, бошланғич партия ташкилотлари етакчилари иштирок этди.\nСўзга чиққанлар жойлардаги муаммоларни бартараф этиш бўйича депутатлик ва жамоатчилик назоратини кучайтириш, ижтимоий ҳимояга муҳтож ҳамда имконияти чекланган инсонларни тиббий кўрикдан ўтказиш, касалхона ва санаторийларда даволаниши ҳамда тиббий протез-ортопедия воситалари билан таъминланишига амалий ёрдам кўрсатиш масалалари хусусида фикр билдиришди.\nШунингдек, тадбир ташкилотчилари тумандаги ижтимоий ёрдамга муҳтож оилалар ҳолидан хабар олишди. Бугунги кунда ёшлар бандлигини таъминлаш бўйича олиб борилаётган ислоҳотлар, уларга яратилаётган шарт-шароитлар ҳақида тушунтириш берилди. Оилавий, якка тадбиркорлик билан шуғулланмоқчи бўлган электоратимиз вакилларига ўз ишини бошлашлари учун йўл-йўриқлар кўрсатилди.


Қандай қилиб ҳаёт тарзини қийинчиликсиз ўзгартириш мумкин? Тўртта маслаҳат\n17:40 / 06.06.2019\nҚуйидаги 4 маслаҳат сизга ортиқча машаққатларсиз соғлом ва самарали турмуш тарзига эришишингизда асқотади.\nЭрта уйқуга кетиш, спорт билан мунтазам шуғулланиш, тўғри овқатланиш каби фойдали машғулотларни кундалик одатларимиз сафига қўшиб олишимиз ҳар доим ҳам осон кечавермаслиги сизга таниш бўлса керак. Биринчи ҳафта одатда тартибли тарзда кечиши мумкин, чунки биз ўзимизни қоидаларни бузмасликка мажбур қиламиз. Лекин вақт ўтиши билан ҳаммаси қийинлашиб боради.\nИкки ёки уч ҳафтадан сўнг аксарият янги ўрганувчилар воз кечишади.\nНима учундир кундалик ҳаёт тарзини худди шу қоидалар билан яшаб келаётган одамларда қийинчилик кузатилмайди. Ҳаттоки улар ҳар кунги чигалёзди машқлари, эрта уйғониш ва нонуштадаги мевали смузилардан қайсидир маънода завқ олишади.\nАксарият одамлар хулқ-атворни ўзгартириш учун мисли кўрилмаган ирода керак, деган фикрда. Агар кимдир тартибни ушлолмадими, демак унда етарли куч етишмайди. Лекин аслида ўз-ўзига қўйилган талаб азият берувчи хусусиятга эга бўлмаслиги керак.\nСоғлом ва самарали бўлишнинг сири ўз-ўзини қийнашда эмас, балки кўнгил хоҳлаган иш билан машғул бўлишдадир.\nСиз учун қуйида босиб ўтишингиз керак бўлган зарур қадамлар санаб ўтилган.\n1. Иродали бўлиш ҳақида унутинг\nТарихга назар ташласак, инсон ўзининг роҳатидан воз кечиши фазилат ҳисоблаб келинган. Роҳиблар сукут сақлаш ҳақида онт ичиб, йиллаб ҳужраларга қамалиб яшашган, аскарлар тахт эгасининг биринчи топшириғи янграши билан ўзларини уруш ўчоғига отишган. Бу хислатлар самарадорлик мавзусига ҳам боғлиқ. Кўпчиликнинг тасдиқлашича, ўз-ўзига бўлган қўйиладиган интизом ортидан азобланиш, ҳис-туйғуларга ва хоҳишларга берилмаслик юқори ўринга чиққан. Ирода тушунчаси руҳий ҳисларга қоришиб кетган. Кимки ўзини роҳатдан маҳрум қилишнинг устидан чиқолмаса, у ёмон одам деб ҳисобланган.\nЎрта асрларга тааллуқли бу қарашнинг асл моҳияти шундаки, жамиятни бошқаришда унинг ёрдами теккан. Одамлар оз бўлса ҳам ўзларини назоратда ушлашган.\nЛекин бизнинг давримизга келиб «шахсий интизом = машаққат» ғояси эскирди ва ўзини яхшилашга ҳаракат қилувчи ҳар бир шахсга фақат зарар келтиради. У бизни истакларимизни чеклаш ўрнига уларга эрк берсак ўзимизни жуда ёмон одам сифатида ҳис қилишга мажбур қилади. Кўриниб турибдики, бунинг ортидан шахснинг ўзига нисбатан нафрати кучайиб, нотўғри принципларга муккасидан кетиш ҳолати рўй беради. Демак, ирода кучи ҳақидаги ғоялар ўз вазифасини бажаролмайди, деб айтиш ўринли.\n2. Уялишни бас қилинг\nУялиш ва хоҳишларни чеклаш орқали бошқариладиган шахсий интизом ўз самарасини жуда оз муддат давом эттиради. Кейин тескари натижа кўрсата бошлайди - кўпинча емиради.\nУялиш бу стресс. Қачондир у танқидий қарашларга айланади ва киши танлов олдида қолади. Биринчи йўл - ва ниҳоят истаклар таъсирига берилиш. Интилишлар камаяди, лекин уялиш ҳиссии ортади. Иккинчи вариант ички қўзғолонга юз буриш. Баъзилар зарарли одатлар билан вақт ўтказишса, иккинчи тоифа одамлар кунига 14 соатлаб телевизордан бош кўтармай вақт ўлдиришади. Қолганлари босимга бардош беролмай ҳаттоки ишдан бош олиб кетишлари ҳам мумкин.\nЛекин булардан ҳам натижа йўқ, чунки уят ва хижолат туйғулари босилмайди. Улар ўз шаклини ўзгартириб яна носоғлом таъсирга киришади. Шахслар юқоридаги йўллар олдидаги танловни қайта бошдан ўтказиб, жисмоний ва руҳий соғликларини йўқотиб боришади.\nХижолат ҳисси орқали шахсий интизом ички емирилишга олиб келади. Ҳаёт тарзини ўзгартиришнинг энг тўғри йўли мотивацияси кўп муддатга ушлаб туришдир. Бунинг учун эса фақатгина янги одатларга эргашиш инсон учун ёқимли бўлишининг ўзи етарли. Инсон ўз туйғуларини чеклаш ўрнига улар билан келишиб яшаши керак.\n3. Ўзингизни англанг\nХулқингизни тузатиш учун биринчи навбатда баъзи одатлар сабабли ўзингизни ёмон кўришингизни тўхтатишингиз лозим. Ҳар куни уйқуга кеч ётишингиз, овқат тайёрлашдан қочиб, тайёр пицца буюртма қилиш ёки кўп вақтингизни интернетда сарфлашингиз сиз ёмон одамлигингиздан далолат бермайди.\nЎз-ўзини англаш бу келажакни ўзгартириш имкони эканини ва ўтмишда кўплаб вақтини беҳуда сарфлаганини тушуниб етишдир. Бу эса жуда ёқимсиз ҳолат.\nЛекин қачонки руҳий мулоҳазалардан ўз ҳиссиётларингизни ажрата олсангиз, айнан қайси муаммодан қочишга ҳаракат қилаётганингизни аниқ кўриб оласиз. Нима учун сизга зарарли таом ёқади? Нега сиз сигаретни ташлашни истамайсиз? Қайси қўрқувларни босишни хоҳлайсиз? Шу саволларга жавоб топинг ва «носоғлом» тарафингизни тушуниб етинг.\nҚўрқувлардан қочиш зарурати йўқолади ва сиз ўзингиз ҳақингизда қайғуришни бошлайсиз. Ва асосийси намунадаги ҳаёт тарзидан қониқиш ҳиссини ола бошлайсиз.\n4. Ўзингизга ғамхўрлик қилинг\nШундай қилиб, ўзингизни ёмон одам деб ҳисоблашни бас қилдингиз ва қайсидир маънодаги ички хижолат ва қўрқув мавжудлигини қабул қилдингиз. Энди қайси қадам қолди?\nСиз ўзингизга нисбатан яхши муносабатда бўлишни бошлайсиз. Балки ўзингизни яхши кўриб ҳам қоласиз. Бу дегани ўзингиз ҳақингизда қайғуришни бошлайсиз, ахир ёмон одамлардан фарқли равишда яхши одамлар кўпроқ меҳрибончиликка арзийдилар. Ирода сизга бошқа керак бўлмайди. Соғлом ҳаёт тарзини юритиш шунчаки ажойиб таассуротларни бергани учун ҳам ундан воз кечмайсиз.\nМеваларни тановул қилиш ва организмингиз бу орқали фойда олганини англаш жуда ёқимли машғулот. Танангизнинг жисмоний ҳолатини меъёрга келтириш ҳам завқ бағишлайди. Фастфуд, алкогол ва видеоўйинлардан воз кечиш ҳам кишига улкан қониқиш ҳиссини беради.\nЎз қўрқувларингиздан қочишга ёки уларга енгилишга энди мажбур эмассиз. Шунингдек ўзингизни азоблашингизнинг ҳам кераги бўлмайди.\nҲомиладорлар истеъмол қилиши мумкин бўлмаган 8 маҳсулот\tМуваффақиятли ва соғлом кишиларнинг 5 та фойдали одати\t50 маслаҳат: самарали ишлаш учун буни ўқинг


"Олмалиқ" - "Пахтакор". Учрашув рақамлари ва маълумотлар\n15 июнь куни олий лига 13-тур доирасида "Пахтакор" "Олмалиқ" меҳмони бўлади.\nВиктор Кумиков бошчилигидаги "Олмалиқ" охирги 8 учрашувда мағлубиятга учрамасдан келмоқда. Жамоа ўз майдонида 5 беллашувда тўп ўтказиб юбормади. Охирги саккиз ўйинда фақат бир марта олмалиқликлар дарвозаси ишғол қилинган. Кетма-кет 4 жамоа дарвозаси дахлсизлигини сақлаб қолган. Жамоамиз мезбонларнинг бу сериясига барҳам беришга интилади.\n"ОЛМАЛИҚ" - "ПАХТАКОР"\nҲакамлар: Виктор Серазетдинов (Тошкент), Маъмур Саидқосимов (Тошкент), Равиль Шояхметов (Тошкент), Акобир Шукуруллаев (Тошкент).\nПФЛ вакили: Владимир Штерн.


Ўзбекистонда шу кунларда ҳам нотаруисларнинг ошиғи олчи. Мамлакатдаги энг даромадли касблардан бири нотариус.\nШу пайтгача уларнинг қирғирликлари ҳақида деярли очиқ айтилмас эди. Бу қинғирликларни уларга иши тушганлар, давлат идоралари, ҳамма биларди, лекин ҳеч ким ошкора бу ҳақда гап очмас эди.\nШавкат Мирзиёевнинг “халқ билан мулоқот” дипломатияси баҳона ўзбек газеталари бу соҳага ҳам назар ташлай бошлади.\n“Жамият” газетаси (10.03)да нотариатлардаги юлғичликлар ҳақида “Нотариал идорадаги найранглар” сарлавҳали мақола эълон қилди.\nГарчи Ўзбекистон пойтахтида “доимий прописка” масаласи мамлакатнинг бош қонунига зид бўлса-да, мана шу мавзу билан бошланган мақолада мазкур инсон ҳуқуқлари бузилиши мавжуд қонунчилик талаби экани эслатиб ўтилади.\nШундан сўнг муаллиф “айрим нотариуслар юртдошларимизнинг ҳуқуқ ва манфаатларини ҳимоя қилиш, жамиятда қонунийликни таъминлаш ўрнига давлат ишониб топширган ваколатларини даромад манбаига айланиб олгани”дан ҳикоя қилади.\nБугун Тошкентда доимий рўйхатда турмайдиган, лекин пойтахтда ишлайдиган фуқарога қийин. У турган жойи учун ижара ёки текин фойдаланиш шартномаси тузиши керак. Муаллиф ана шу шартнома баҳона дуч келган юлғичлар тўғрисида сўз юритади.\nУнинг ёзишича, бундай шартномани расмийлаштиргани учун нотариусда ундан 160 минг сўм талаб қилинган. Ҳолбуки, бу хизматнинг нархи айни пайтда 29955 сўмни ташкил этади.\nМуаллиф тортишишни бошлагандан кейин нарх 100 минг сўмга тушган. Шундан сўнг у 80 минг тўлашга кўниб, пластик карта билан ҳисоб-китоб қилмоқчи бўлган.\nОхир-оқибат муаллиф кассага 30 минг сўм, кадастр хизмати учун нақд 15 минг сўм олишганини ёзган.\n“Ажабланарли жиҳати шундаки, шартномада мазкур нотариал ҳаракат учун 14977,5 сўм миқдорида давлат божи, техник турдаги хизмат учун 7488,75 сўм, жами 22466,25 сўм ундирилгани қайд этилган”, дейилади мақолада.\nМуаллиф нақд тушумларни ўзаро бўлиб олишда нотариал идора ходимлари ўртасида можаро чиққанига гувоҳ бўлганини ҳам билдирган.\nХулоса ўрнида эса у мазкур масала юзасидан бошқаларнинг фикрларини ҳам ўргангани, бошқалар бундай хизмат учун қанча пул тўлаганини аниқлаганини айтар экан: “Фуқаролар манфаатини ҳимоя қиладиган идора томонидан таланганлар оз эмас экан”, дея якунлаган мақолани.\nҲақиқатан ҳам нотариал идоралардаги юлғичликлар янгилик эмас. Масалан, 20 минглик хизмат учун ҳам 100 минг сўрашади. Одамлар ҳам ҳақини талаб қилмайди. Чунки шунча вақт сарфлаб, яна ҳақини талаб қилса, нотариус уни қабул қилмай, ортига қайтариши ҳеч гап эмас.\nҲар ҳолда бу идоралардаги юлғичлик масаласининг газетада кўтарилиши соҳада ўзгаришларга сабаб бўладими?\nАгар бу ерда айланадиган ноқонуний маблағнинг салмоғи эътибор олинса, бундай ўзгаришлар тез орада юз беришига ишониш қийин.\ndata-title="Тошкент пропискаси юлғичликка йўл очмоқда" data-description="Ўзбекистонда шу кунларда ҳам нотаруисларнинг ошиғи олчи. Мамлакатдаги энг даромадли касблардан бири нотариус. Шу пайтгача уларнинг қирғирликлари ҳақида деярли очиқ ..." data-image="https://eltuz.com/wp-content/uploads/2017/03/rasm2372-1.jpg" data-url="https://eltuz.com/kozqarash/199099/" data-services="facebook,odnoklassniki,twitter,telegram" data-counter="ig">\nХалқаро пресс-клубда матбуот анжумани бўлиб ўтибди, унда Инсон ҳуқуқлари бўйича Миллий марказ директори Акмал Саидов бундай гапларни айтиб ўтибди: ...\nМарт ойининг охирларида рус тилида чиқадиган Uzmetronom сайти “ишончлик манбалари”дан иқтибос қилиб, Ўзбекистон электрон оммавий ахборот воситалари миллий ассосиацияси ...


Наманган мактаблари янги ўқув йилига тайёрми?\n23:31 06 Сентября 2020\nЎтиб бораётган 2020 йил замондошларимиз қалбида ўзгача муҳрланиб қоладиган бўлди. Боиси, бутун дунёни бирдек жиддий ташвишга солган “Covid-19” ҳали ҳам ўз таъсирини йўқотганича йўқ. Шундай оғир паллада юртимизда бу кўзга кўринмас вирусга қарши кенг кўламдаги чоралар кўриш давом этмоқда.\nҚайд этиш керакки, коронавирус пандемияси бошланган илк кездаёқ қатъий карантин тадбирлари ташкил этилиб, таълим муассасалари фаолияти ҳам тўхтатилган эди. Шукрким, юртимиза карантин чоралари босқича-босқич юмшатилиб, аввалги одатий ҳаёт тарзига аста-секин қайтилмоқда.\nАйни кунларда барчани бирдек қизиқтираётган саволлар жуда кўп аслида. Хўш, умумтаълим макталари қачон фаолиятини қайта тиклайди? Янги ўқув йилига қай даражада тараддуд кўрилмоқда? Ўқувчилар учун етарли шароитлар мавжудми?\nБу борада Наманган шаҳридаги 26-умумтаълим мактабида ҳам тайёргарлик авжида. Мактабда янги ўқув йили учун 1 синфларга жами 270 нафар бола қабул қилинади, 8 та янги синф очилади. Қабул жараёнлари аса карантин қоидаларига қатъий амал қилган ҳолда ўтказилди. Янги ўқув йилида жами 2410 нафар ўқувчи таълим олади. Ўғил-қизларга ўз касбининг устаси бўлган 110 нафар тажрибали педагог сабоқ беради.\nМактабнинг кириш дарвозаси олдига дизенфекцион туннел ўрнатилди. Синфлар кесимида ўтиш йўлакчалари барпо қилинди. Оралиқ масофани сақлаш жараёнларини мунтазам равишда ўқувчиларга эсалатиб туриш мақсадида мактаб ҳовлисига “Оралиқ масофани сақланг!” номли чорловлар чизилди. Ҳар бир ўқув биноси олдига махсус қўл ювиш манзиллари жорий этилди. Синф хоналарида эса тана хароратини ўлчовчи мосламалар мавжуд.\nБир сўз билан айтганда, мактаб жамоаси янги ўқув йилига қизғин ҳозирлик кўрмоқда. Мақсадимиз эса эртанги кун эгалари бўлган ёшларнинг саломатлигига эътиборган қаратган ҳолда пухат билим беришдир.\nНаманган шаҳридаги 26-умумтаълим мактабининг рус тили фани ўқитувчиси.


Андижонда бировнинг Lacetti`сини олиб қочган шахс қўлга олинди\nДобавлено: 24.09.2016, 11:28\nАндижон шаҳар ИИБ навбатчилик қисмига шу шаҳарда яшовчи фуқаро ариза билан мурожаат қилиб, ўзининг “Ласетти” русумли автомобили номаълум шахс томонидан олиб қочиб кетилгани ҳақида хабар қилган. Бу ҳақда Ўзбекистон Республикаси ИИВ Матбуот хизмати хабар бермоқда.\nВоқеа жойига этиб келган ички ишлар органлари ходимлари томонидан аниқланишича, ариза муаллифи автомашинасини Б.Раҳимов кўчасида жойлашган савдо дўкони олдида қаровсиз қолдирганлиги оқибатида олиб қочиб кетилганлиги маълум бўлган.\nТезкорлик билан олиб борилган чора-тадбирлар натижасида олиб қочилган автомашина Фарғона вилояти Данғара туманида тўхтатилди. Жиноятни содир этишда гумонланувчи шахс Сурхондарё вилояти Шеробод туманида яшовчи 21 ёшли фуқаро бўлиб чиқди. Мазкур ҳолат бўйича жиноят иши қўзғатилиб, тергов ҳаракатлари олиб борилмоқда.


1. Қуръонга эҳтиром кўрсатиш:\nҚуръонга эҳтиром кўрсатиш нима дегани?\nШак-шубҳасиз Қуръони Каримга кўрсатиладиган ҳақиқий эҳтиром уни кўп тиловат қилиш, уни пухта ёд олиш, оятларида келган аҳкомларига амал қилиш, саҳифаларида жо қилинган амрларига бўйсуниш, қайтариқларидан четланиш, чегараларида тўхташ, одоблари ила одобланиш, бирор нарсани қабул қилиш ёкм рад қилишда, амал қилиш ёки тарк қилишда, яхши кўриш ёки ёқтирмасликда уни меъзон қилиб олиш ҳамда Қуръонни илмда, адабда, ақийдада, амалда тутиладиган йўл, сайри сулукда эса ғоя қилиб олиш билан бўлади.\nҚуръони Каримни Муҳаммад ибн Абдуллоҳ (соллаллоҳу алайҳи васаллам)га нозил бўлишдан мақсад одамларни ҳаққа ҳидоят қилиш ва уларни зулматлардан нурга олиб чиқиш экани шубҳасиздир. Аллоҳ таоло шундай деган: «Батаҳқиқ, сизларга Аллоҳдан нур ва очиқ-ойдин Китоб келди. Аллоҳ Ўзининг розилигини истаганларни у билан салом йўлларига бошлар ва уларни Ўз изни ила зулматлардан нурга чиқарур. Ҳамда сироти мустақимга ҳидоят қилур» (Моида сураси, 15-16-оятлар).\nҚуръонга эҳтиром кўрсатишнинг кўринишлари\nҚуръонга бўлган ҳақиқий эҳтиром билан бир қаторда уни улуғлаш, ҳурмат қилишнинг барча кўринишларига аҳамият бериш керак. Жумладан, Қуръонни ушламоқчи бўлган одам таҳоратли бўлиши вожиб экани.\nАллоҳ таоло: «Уни фақат покланганларгина ушлайдир», деган (Воқеа сураси, 79-оят).\n«Расулуллоҳ (соллаллоҳу алайҳи васаллам): «Қуръонни пок одамгина ушлайди», дедилар» (Табароний ривоят қилган).\nШунингдек, Аллоҳ таолонинг китобини хос, муносиб, чиройли ғилофда сақлаш вожиблиги, тозалигига этибор бериш, муносиб жойга қўйиш, ерга ташлаб қўймаслик вожиб экани.\nУламолар Қуръонни ахлатга ташлаган одамни кофир бўлади, ҳурматини жойига қўймайдиган одамга сотиш ҳаромдир, деб фатво чиқаришган. Икки саҳиҳда (Бухорий ва Муслимнинг саҳиҳларида) Расулуллоҳ (соллаллоҳу алайҳи васаллам) Мусҳаф душманнинг қўлига тушиб қолиш хавфи бўлса, Мусҳаф билан душман ерларига сафар қилишдан қайтарганлар.\nСалафи солиҳларимиздан Аллоҳнинг китобини сўзлари ва феъллари билан улуғлашганига доир ривоятлар келган.\nҚатода розияллоҳу анҳу айтади: «Қуръон ўқиганимдан буён пиёз емадим».\nЯзид ибн Абу Молик айтади: «Оғзиларингиз Қуръон йўлларидан биридир. Қўлинглардан келганича уни поланглар, тозаланглар». У кишидан ривоят қилган ровий шундай дейди: «У киши Қуръон ўқиганидан буён пиёз емаган».\nМужоҳид айтади: «Қуръон ўқиётиб сени эсноқ тутиб қолса, эсноғинг кетгунича Қуръон ўқимай тур».\nНававий айтади: «Мусҳаф тақдим қилинса, у учун туриш даркор. Чунки уламо ва ахёрлар учун туриш мустаҳаб саналади. Мусҳаф (учун туриш) авлороқдир».\n2. Қуръонга эҳтиром кўрсатишга тааллуқли бидъатлар ва улардан огоҳлантириш.\nа) Мусҳафни ўпиш:\nҚуръонни эҳтиром қилиш масаласида Мусҳафни ўпиш шариатда борми ёки бидъат ишми, деган савол туғилади. Бу саволнинг жавобини бир заиф қавлда ўпиш бидъат эканини кўрамиз. Лекин бу масалани ўрганиб чиқилгандан кейин бизга ундай эмаслиги аён бўлади.\nУмар ибн Хаттоб (розияллоҳу анҳу)дан ривоят қилинишича, у киши ҳар куни эрталаб Мусҳафни олиб ўпиб: «Роббимнинг аҳди, Роббим азза ва жалланинг рисоласи», дер эди. Усмон (розияллоҳу анҳу) Мусҳафни ўпиб юзига суртар эди.\nБу Умар ва Усмон (розияллоҳу анҳумо)ларга эргашган ҳолда Мусҳафни оят ва аҳкомларига амал қилиш билан бирга уни ўпиш яхши иш эканнига далолат қилади. Чунки Набий (соллаллоҳу алайҳи васаллам) Абу Довуд ривоят қилган ҳадисда: «Менинг суннатимни ва мендан кейин рошид халифаларнинг суннатини махкам тутинглар», деганлар.\nАммо Мусҳафга амал қилмай уни ўпиш рошид ҳалифаларнинг суннатларига, тутган йўлларига мухолифдир. Юзаки, зоҳирий эҳтиромнинг вазни ҳам, қиймати ҳам йўқ.\nб) Мусҳафни бўйинга осиб юриш:\nМўмин ёки мўмина Мусҳафи шарифни ёки Қуръондан бир қанча оятларини улуғлаш ёки ёд олиш мақсадида бўйнига осиб олса жоиздир. Лекин зинат ёки мода учун ёки фойдаланиш мақсади бўлмаса ёки улуғлаш учун бўлмаса, бу иши макруҳ ёки ҳаром ишдан холи бўлмайди. Шу билан бирга Қуръон тушунарли хатда, таъммул билан ўқиса бўладиган бўлиши керак. Фуқаҳолар бугунги кунимиздагидек одамлар одат қилиб ўта кичкина ҳажмдаги Мусҳафни осиб юришларини макруҳ санашган. «Роддул мухтор»да: «Мусҳафни кичрайтириш, уни ингичка қалам билан ёзиш макруҳдир». Шунингдек, баъзи аёллар ёки баъзи толибалар кичкина мусҳафни ялтироқ идишга солиб кўксиларига осиб, бозорларда эркаклар олдида кўкракларини очиб олишади. Бу қатъиян ҳаром ишдир. Булардан Қуръонга бўлган сохта эҳтиром қабул қилинмайди. Уларнинг бошқа муслима аёллардан ажралиб туриш учун қилган бу ишларига узр ҳам йўқ. Чунки муслима аёлни, мўмина қизни сатри аврати, дини ва хулқигина бошқалардан ажратиб туради.\nв) Қуръон билан истхора қилиш\nАйрим одамлар Қуръонга бўлган эҳтиромларини ғаройиб шаклда изҳор қилишади. Қуръон билан истихора қилишади. Масалан сафарга чиқмоқчи ёки уйланмоқчи бўлса, Қуръонни очиб дуч келган оятни ўқийди. Агар ўқиган ояти бирор ишни қилишга буюрса, қилади. Ўқиган ояти бирор нарсалан қайтарса, қилмоқчи бўлган ишини тарк қилади. Мен бу ишдан қайтарилдим деб тушунади ... Қуръонни Аллоҳ у билан фол очиш учун нозил қилмаган. Уни қалбларга шифо, ҳидоят, дастури амал учун нозил қилган.\nБаъзилар бошқача йўл билан Қуръон ила истихора қилади. Мусҳафни олиб дуч келган жойини очиб, ўша бетни биринчи қаторига қарайди ёки етти вароқ санаб, кейин етти қатор санаб, кейин еттита сўз санаб ўқиб кўради. Ўша оят бирор нарсага буюрса, қилади. Қайтарса, қилмайди. Бундай истихоранинг шариатда асли йўқ. Бирорта имомдан ёки олимдан нақл қилинмаган. Бу ишларнинг ҳаммаси тасодиф устига қурилган. Юқорида айтганимиздек, Қуръон ҳидоят учун нозил қилинган.\nНабий (соллаллоҳу алайҳи васаллам) истихора намозини ва унинг дуосини жорий қилганлар.\nСаҳиҳ Бухорийда Жобир (розияллоҳу анҳу)дан ривоят қилинади:\n«Набий (соллаллоҳу алайҳи васаллам) бизга ҳамма ишларда истихора қилишни худди Қуръондаги сурадек ўргатар эдилар: «Киши бир иш қилмоқчи бўлса, икки ракъат намоз ўқисин. Сўнг: «Аллоҳим, мен Сендан илминг ила истихора* қиламан. Сенинг қудратинг ила қудрат сўрайман. Сенинг буюк фазлингдан сўрайман, чунки Сен қодирсан, мен эса қодир эмасман, Сен билурсан, мен билмасман. Сен ғайбларни ниҳоятда билувчи Зотсан. Аллоҳим, агар бу ишни мен учун динимда, ҳаётимда ва ишимнинг оқибатида [ёки «ҳозирги ишимдаю келгусида», дедилар] яхши деб билсанг, уни менга тақдир қилгин. Агар бу ишни мен учун динимда, ҳаётимда ва ишимнинг оқибатида [ёки «ҳозирги ишимдаю келгусида», дедилар] ёмон деб билсанг, уни мендан нари қил, мени ундан нари қил. Ва менга қаерда бўлса ҳам яхшиликни тақдир қил. Сўнгра мени ундан рози қил», десин ва ҳожатини айтсин».\nИстихора намози ва унинг дуосидан кейин мусулмон қалбини нимага таскин топишига қарайди. Агар бирор нарса таскин топмаса, намозни ва дуони Ибн Суннийнинг «Бирор иш қилмоқчи бўлсанг, Роббингга етти марта истихора қил» деган ҳадисига биноан етти мартагача такрорлайди. Саҳобалар ҳам қайта-қайта истихора қилишар эди.\nМусулмон одам Расулуллоҳ (соллаллоҳу алайҳи васаллам) ўргатган йўлдан бошқасига, юқорида зикр қилинган бидъат ишларга мурожаат қилиши ҳаромдир. Бундай ишларда Аллоҳнинг китобига ҳеч қандай эҳтиром йўқ. Бу хусусда мунажжим, фолбинларга мурожаат қилиши ҳам ҳаромдир. Ўзи бажара оладиган осон шаръий истихорани ўзи учун биров истихора қилиб беришини сўраши ҳам жаҳолатдир.


Огоҳлик – давр талаби | Сурхон тонги\nБош саҳифа / Жамият / Огоҳлик – давр талаби\nДекабр 19, 2017 Жамият Изоҳ қолдириш 304 Кўрилди\nЗамоннинг шиддат билан ривожланиб бориши натижасида бугунги ахборотлар ва кашфиётлар эртасиёқ эскирмоқда. Гиёҳвандлик, ОИТС, оммавий маданият, зўравонлик, терроризм ва одам савдоси каби иллатлар дунё миқёсида инсониятга турли йўллар билан хавф солмоқда. Шундай долзарб бир даврда огоҳликни ва ҳушёрликни йўқотиш мамлакат тараққиёти ва инсоният камолоти учун жуда катта хавф туғдиради. Афсуски, бизнинг халқимизда тинчликни сақлаш фақат ҳарбийларнинг вазифаси, бурчи деган нотўғри тушунча онгимизга ўрнашиб қолган. Бу борада нечоғлик ҳақмиз? Қолаверса, Ватанимиз равнақи йўлида ўз ҳиссамизни қўшмоқдамизми?\nЗеро, ёшлар учун тузоқ вазифасини ўтаётган телефон, интернет, оммавий маданият, одам савдоси, терроризм каби турли ғайриинсоний ва ғайриқонуний оқимларнинг ҳар йили минг-минглаб ёшларнинг келажаги ва тақдирини хавф остига қўяётгани барчамизга маълум.\nЁшларнинг ғарбга тақлидан, тор ва очиқ-сочиқ кийинишлари, баданга ҳар хил суратлар чиздиришлар, аёлларимизнинг сигарета ва ичкиликка рўжу қўйишлари, меҳр-оқибат, ғурур ва ҳаё каби тушунчалар кун сайин эскириб бораётгани фикримизнинг яққол исботидир.\nБу ҳолатларнинг барчаси миллий қарашларимизни онгимиздан суриб чиқариб, ўзлигимиздан айиришга хизмат қилаётганини унутмаслигимиз лозим. Чунки, ўзлигини унутган халқни, миллатни эгиб олиш, исталган йўриққа солиш мумкин. Бунга ҳеч қачон йўл қўймаслик бизнинг ватанпарварлик бурчимиздир.\nОлдинги Ватан ичра Ватан – маҳаллам!\nКейинги Ҳуқуқий муносабатлар мустаҳкамлиги\nМай 15, 2018\t1,566\nМарт 9, 2018\t1,563\nАпрел 27, 2018\t1,424\nФеврал 27, 2017\t1,338\nЯнвар 31, 2017\t1,106


Ўзбек каратэси ҳақида фильм оламан » MUZAFFAR.UZ\nЎзбек каратэси ҳақида фильм оламан\nСуҳбатдошимиз барчага бирдек таниш, кўрганимизда юзимизга табассум югуришига сабабчи бўладиган қизиқчи, актёр, режиссёр, юрист ва каратист - Валижон Шамшиев!\n- АҚШга қизиқчи Шукурулло Исроилов билан биргаликда бораётган экансиз. У ерда қанақа концерт дастурини тайёрлаб кетаяпсизлар ва айнан қайси штатда намойиш этишни режалаштиряпсизлар?\n-Август ёки Cентабр ойларида боришни режалаштириб турибмиз. Қонцерт намойиш қилмоқчи бўлган штатларимиз бир нечта. АҚШга шахсан менинг биринчи сафарим эмас Илгари ҳам 6 маротаба давлатимиз тадбирлари юзасидан ҳамда каратэ бўйича ўтказилган мусобақаларга борганман. У ердаги Туркистон жамиятида ўзбек юртдошларимиз бор.\n- Туркистон жамияти АҚШнинг қайси штатида жойлашган?\n- Нью Жерси штатида. Шу жамият президенти - Абдуллахўжа ака бошчилигида ўша жамиятда кўп тадбирлар бўлади. Бизни тадбирларга чақиришганида, у ерда элчихоналаримизнинг таклифлари билан мустақиллик байрамларини ўтказиш бахтига муяссар бўлганман. Нафақат Нью Жерсида, балки, Силаденсияда, яна бир нечта штатларда ўзбекларимиз кўпроқ жойлашган жойларга бориб, томошаларни қўйганмиз. Менга бу каби таклифлар кўп бўлади. Охирига етказолмаган ишим бор, жумладан, жаноб Лоно исмли сайёҳлик билан шуғулланувчи киши менга нафақат ўзбек тилида, балки инглиз тилини ўзлаштирсангиз, қобилиятингизни янада кенг оммага намойиш этардик, деган фикрни билдирди. Унинг ўзбекларга меҳри баланд. Сабаби, турмуш ўртоғи Бухоролик. Шу туфайли, Ўзбекистонга нисбатан қизиқиши жуда катта. Шу жумладан, менинг санъатимга ҳам қизиқиб қолиб, таклиф қилаяпти. Бу борада олдимизга қўйган режаларимиз кўп, Оллоҳ насиб этса, ўзбекларга ўзбекча гапирсак, бошқа миллат вакилларига мимика, пантомима сингари сўзсиз томошаларимизни намойиш қилиш ниятимиз бор. Бу галги сафаримиз Шукурулло Исроилов билан бирга. Шукур ака ҳам илгари АҚШга бир маротаба борган. АҚШдаги ўзбекларга турли байрам муносабатлари, масалан, Хотин-қизлар байрами, Наврўз, Мустақиллик байрамимизни шодиёна қаршилаб олиш мақсадида томошалар уюштиришади ва байрамни завқ-шавқ билан қарши олишади. Бундай байрамларда иложи борича ўзбек санъаткориларни таклиф қилишга ҳаракат қилишади. Таклифга кўра кўплаб санъаткорлар АҚШга боришлари мумкин. Биз Шукур ака иккаламиз қизиқчи, Иззат Ибрагимов хушовоз ҳонанда сифатида кетаяпмиз. Иззат Ибрагимовнинг ҳам ташаббуси катта бўлди. Ўзбекларимизни кулдириб келмоқчимиз. Америкага Шукурилло иккимиз биргаликда биринчи марта боришимиз. Боя таъкидлаганимдек, авваллари алоҳида-алоҳида борганмиз, бирга эмас.\n- Сарф-ҳаражатлар кимнинг ҳисобидан? Ўзингизнинг ҳисобингиздан кетяпсизларми ёки бирор бир ташкилот кўтаряптими?\n- Ташкилотми, бирорта шахсми, аниқ билмайман, лекин боришимиз ҳақида таклиф бўлди. Барча сарф-ҳаражат, албатта, уларнинг ҳисобидан бўлади.\n- Такси лойиҳасида қатнашганингизни кўргандим. Қизишиб кетиб, "рашкчи йигит"ни уриб юборишингизга сал қолди. Бу жиддий тарзда содир бўлганмиди ёки томошамиди? Сўраётганим сабаби, илгари ўзингиз ҳам шунга ўхшаш кўплаб лойиҳаларни амалга оширгансиз.\n- Дарҳақиқат, таъкидлаганингиздек, бир пайтлар ўзим ҳам шунга ўхшаш битта кўрсатув яратганман. Жумладан, "Ёшлар" телеканалида "Кулгуга нима етсин?" деган кўрсатувимизнинг битта сонига шу шаклда ёндошганман. Яширин камералар орқали ҳазиллар қилганмиз, лекин ҳазиллар жуда ўринли бўларди ва унга ижодий ёндошардик. Мен бундай томоша ва кўрсатувларга сал жиддийроқ қарайман. Негаки, бу каби кўрсатувларда инсон ўзи билиб-билмаган ҳолда кимнингдир иззат нафсонияти, шахсиятига тегиб қўяди. Такси лойиҳасига чақиришганда, мен билан ҳазиллашмоқчи бўлишди шекилли-да. Инсоннинг хулқ-атвори ҳар хил. Мен санъаткорлигимдан ташқари спортчи ҳамман. Баъзи пайт қўл-оёқларим калламдан кўра тезроқ ишлаб кетади. Рақибингиз томонидан танангизга зарба яқинлашса ёки тегса, кўзингизни юмиб бўлса ҳам, беихтиёр зарба теккан тарафга ҳимояланиш тарзида ҳужумни бошлаб қоласиз. Улар шу жиҳатларини инобатга олмаган ҳолда мени кўрсатувга чақиришиб, ўзларича мени чув туширмоқчи бўлишган. Мен чиндан ҳам уни актёрлигини билмаганман ва жиддий қабул қилганман. Мендан яхшигина 3-4 та зарбани "еб олди" ва бир ҳафта даволанишига тўғри келган.\n-Ҳазилнинг таги зил бўлибди-да.\n- Гавдали бола бўлганлиги учун гавдасига ишонган экан. "Ҳой бола, сен мени Валижон Шамсиевлигимни билмадингми? Алдашнинг бошқа йўлини тополмадингларми? - десам, "Ака, мен кучим етмаса ҳам, гавдам билан сал бўлса-да чўчитаман, юрагига ғулғула соламан, деб ўйлагандим, қолаверса, урасиз деб хаёлимга келтирмагандим. Спорт устаси эканингиздан хабарим бор эди, чарм куртка кийиб олганим боис, зарби ўтмаса керак, дегандим", - дейди. "Эй, ука, зарбим ғишт синдиришга қодир бўлса, устингдаги куртканг қанчалик ҳимоя қила оларди?" дедим. Шунақа кўнгилсиз ва аянчли ҳолат бўлган. Кайфиятим бузилгани сабабли, кўрсатувини келган жойида шартта тўхтатиб қўйганман.\n- Авваллари ўзингиз ҳам яширин камера кўрсатувларини намойиш қилгансиз. Бироқ ўзингиз таъкидлаганингиздек, меъёр доирасида, чегарадан чиқмаган ҳолатларда бўларди. Ҳозирги “Хафа бўлиш йўқ” кўрсатувининг қалтис ҳазилларидан кўпчилик норози бўлишяпди. Баъзилар эса уюштирилган деса, бошқалари "Мен бўлганимда буларни судга бериб юборардим" деган гапларни айтишяпди. Юраги касал бўлса, мазаси қочиб қолса ё юраги тўхтаб қолса нима бўлади, дейишяпди. Буборада Сизнинг фикрингиз қандай?\n- Масала ва мавзунинг яна бир томони бор. Бировнинг асаби бузилишидан бошқа кимса мазза қилиб кулмаслиги керак. Ижодкорлар кўпроқ шов-шувли нарса бўлса "реклама бўлар эканман" деган ўйга бориб, бу нарсаларга рози бўлаётганлари ҳам йўқ эмас. Менга ҳам таклиф бўлган. Мен айтдимки: "Агар одамлар қизиқиб томоша қиладиган бўлишса, майли, аммо одамнинг асаби, ғашига тегадиган ҳолатлар бўлса, керакмас. Фарзандларим бор, қуда-андали одамман. Эртага улар наздида ким деган одам бўламан, дея жавоб қайтарганман уларнинг таклифига.\nЭнди масаланинг бошқа жиҳати шуки, айримлар санъатга бошқача ёндошмоқчи, ўзларича янгилик яратмоқчи бўлишади ёки ғарб кўрсатувларидан кўр-кўрона кўчирма ғояларни ўғирлаб олишади. Аввало, уларнинг феъл-атвор ва мақсадларини билиш керак. Кўпинча бир ёқлама, калта ўйлайдиган айрим журналистлар мухлислар билмаган санъат қирраларини очаман, дейди. Ўзим ҳам журналистика соҳасига қизиққаним учун, баъзи фикрларимни айтиб ўтмоқчиман. Журналистикага кимдир ижобий томондан ёндошса, кимдир эса салбий томондан ёндошган ҳолда мақсад сари қадам ташлайди. Афсуски, бугунги кунда кўпгина журналистларимиз орасида салбий тарзда югурадиганларлари кўпайиб қолди. Қўштирноқ ичидаги бунақанги "Журналистлар"ни мен ижодкор деб айта олмайман. Чунки, улар ёритаётган мавзуларда қандайдир салбий фикрлар бор. Аҳамият беринг, танқидий эмас, айнан салбий! Инсон руҳиятига салбий таъсир кўрсатадиган қўрқинчли фильмлар бор-ку, масалан, шундай кинолар халққа, ўсиб келаётган ёшларга нима бериши мумкин? Қўрқув, даҳшат, нафрат, жирканиш ҳисси! Агарда ёшлар бундай фильмларни кўрадиган бўлса, ёшларни йўлдан чиқариши мумкин. Ахир, қўрқинчли фильмлар замирида одамларни ваҳимага солиш, салбий қувватлар оқими бор-да.\nКўрсатувларга қайтсак, шундай кўрсатувларнинг ичида одамнинг асабига тегадиган, юрак ўйноғи қиладиган, кимларнингдир кайфиятини бузиш орқали машҳурликка интиладиганлар бор. Битта маҳаллада одамларга яхшиликлар, ёрдамлар қилган одам оламдан ўтганида, у шунақа савоб ишлар қилган экан, деб хотирланади. Кўпчиликка ибрат бўлиб, у инсон ҳаётлигида ҳам, бу дунёни тарк этганида ҳам халқнинг тилига тушади. Энди битта савол туғилади. Фақат бу дунёни эмас, у дунёни ҳам ўйлайдиган бўлсак, унда бу масала қандай бўлади? Шунинг учун шу масалада ўша Аброржон укамиз билан ҳали гаплашганимиз йўқ-ку, лекин ижодкорлар фикрини билмоқчи бўлса, бир маслаҳатлашиб, гаплашишимиз мумкин. Инсон иқтидорини шундай нарсага сарфласинки, унинг ишларини келгусида халқимиз қайта-қайта кўрсин. Эртага вақт ўтиб кетгандан кейин, фалончи санъаткорни боплагани, чув тушириб, асабини бузганини қўйиб бер, дейишармикан халқимиз? Халқимиз жуда ишонувчан, ниҳоятда меҳрибон.\nЎрни келганда шуни айтмоқчиманки, Президентимиз Шавкат Миромонович зўр гап гапирдилар: "Ҳеч бўлмаганда мана шу халққа мос бўлайлик". Ўзимизча фантазия қилиб, ҳадеб осмонга сакрайвермайлик. Халққа мос бўлишимизнинг ўзи бизнинг даражамизни кўтаради. Халқимизнинг ўзига яраша ҳаёт тарзи бор, меҳнат даражаси юксак. Иродаси унча-мунча халқнинг иродасидан мустаҳкам. Иродаси мустаҳкам ўзбекларимизда оқибат масаласи гоҳида кўндаланг бўлиб қолади. Айримлар оқибат нималигини англаб етмаган ҳолда бу дунёдан ўтиб ҳам кетишади. Ҳаммаси оҳирида билинади, Ҳинд киноларида ҳам баъзи қаҳрамонлар оҳирида афсусланиб қолишади. Кимдир отасига ё фарзандига қилган ёмон ишларини, аблаҳликларини эслаб, жони узилаётганида нечоғли оқибатли эканини намойиш этади. Бизда оқибат деган тушунча кичкиналигимиздан онгимизга сингдирилади. Болаларимизга қарасак, бир-бирига оқибатлари бор. Лапарларимизда, халқ ўйинларимизда қанча оқибат тараннум этилади. Ана шунақа буюк халққа мос бўлишимиз керак. Айтмоқчиманки, таниқли бўлишнинг бошқа йўллари ҳам жуда кўп. Кўрсатув ҳақида гапирганингиз учун мен бу томонларига ўтдим. Эртага шу кўрсатувни кўрганда ҳам, баъзилари асабийлашаётгандир, жаҳли чиқаётгандир, йиғлаётгандир. Тўғри, танқид деймиз-ку, аслида танқид билан мазахнинг ўртасида катта фарқ бор. Танқид тарбиявий аҳамиятга йўналтирилган бўлиши керак.\nМасалан, менинг ҳажвий ва ҳазиломуз кўрсатувларим анча йиллар ойнаи жаҳон орқали намойиш этилган. Кўрсатувларим ижобий натижа берган. Бир қадрдонимни Москвадан келаётган кинорежиссёр биз билан ҳамкорликда фильм ишламоқчи Ўзбекфильмда, шунга роль ўйнаб берсангиз, деб ишонтирганман. Кўрсатувга ижодий ёндошганман. Санъаткорларимиз бунинг ҳазил эканини билгач, "Вали ака, раҳмат сизга, ўзимни кўриб маза қилдим. Майли, сал ҳазил қилибди режиссёр, лекин бошқа давлатлар олаётган фильмда суратга тушиш, тарихда қолиш - ҳамма актёрнинг орзуси. Шу орзумиз ушалгандек бўлди, - дейишган.\n- Сизнинг ҳазилингиз беғараз ва қалтис ҳазиллардан фарқли ўлароқ, мазахдан холи бўлган.\n- Мирзабек Холмедов астойдил кулдира олади. Аммо унинг саҳнада монолог айтиб, одамларни йиғлата олиш қиррасини ҳам кашф қилганмиз. Ёки Умида Мирҳамидовани кўп маротаба кинога чақиришган. Зўр қобилияти бор экан дейишган. Бу бор нарса. Зўр ўйнаб бера олади.\n- Фильмлар ҳақида сўз очдингиз. Шу ўринда сизнинг ҳам режиссёрлигингизни ёдга олиб ўтишимиз керак. Фильмларингизни суратга олиш жараёнида ҳам режиссёр, ҳам актёр сифатида фаолият юритгансиз. Нима сабабдан кейинги пайтларда фильмларни суратга олмаяпсиз? Вақтингиз бўлмаяпдими ё маблағ масаласида муаммолар бўлаяптими?\n- Ҳа, вақт масаласида озгина муаммоларга дуч келаяпмиз. Концертлар қўйдик. "Ўғлон" деган фильмда роль ижро этаётганимда, отдан йиқилиб, бошим билан қаттиқ йиқилиб тушганман. Шунақа кўнгилсизликлар ҳам бўлиб ўтган. Соғлиғимни яна тиклаб, спорт мусобақаларида қатнашиб, фахрли ўринларни олишга эришдим. Ўғлим билан маслаҳатлашиб, келгусида яна янги фильмларни тасвирга олишни режалаштираяпмиз.\n- Сиздан янги фильмлар кутарканмиз-да! Фильмларингиз ҳам комедия, ҳам жангари, ҳам тарбиявий аҳамиятга эга эканлиги билан ажралиб туради. Энди Сиз яқинда сафар қилмоқчи бўлаётган Америка давлатига қайтсак. Айнан, спорт соҳасига бироз тўхталсак. Спорт устаси ва актёр Чак Норрис билан учрашгансиз. У билан кўп маротаба мулоқотда бўлгансиз. Жеки Чан билан ҳам учрашиш ниятингиз бўлганми? Жеки билан кўришишга ҳеч уринганмисиз?\n- Жеки Чан билан кўришиш ёки унинг иштирокидаги фильмда суратга тушиш ҳар бир актёр ва спортчининг орзуси бўлса керак, менимча. Албатта, бу каби ниятим бўлган. Худойим Жеки Чанга дучор қилмаса-да, Чак Норрис билан учраштирди. Қолаверса, мен ҳам қора белбоғ соҳибиман.\nРичард Нортон деган актёр билан ҳам учрашганман. Унга менинг жанг олиб боришим, чаққонлигим ёқиб қолиб, муҳлисимга айланиб қолган. Шоядки, Жеки Чан билан ҳам учрашиб қолсам, ажаб эмас.\n- Мирза театридан кейин ўзингизнинг концерт дастурларингизни намойиш қилдингиз. Томошаларингиз, кейинги йилларда, асосан, оила аъзоларингиз, яъни фарзандларингиз иштирокида ўтаяпти. Сизга шогирд тушишни истайдиганлар кўп. Шундай мухлисларингизнинг: "Валижон ака шогирд ҳам оладими ёки фақат фарзандларига ўргатиш билан кифояланиб, бегона шогирд олмайдими?", - деган саволларини эшитдик. Шу масалага аниқлик киритиб ўтсангиз.\n-Ҳозирги пайтда, майли, шогирд муносиб бўлса, оламизку-я, лекин устоз деган сўзнинг маъносидан юқорига кўтарилиш учун ўзига зинапоя сифатида ҳам фойдаланишаяпди. Фалончининг шогирди бўлсам, хизматини қилсам, дейдиган иқтидорли шогирдлар ҳам бўлади. Устозимнинг дуосини олай, майли, мени шогирд дейдими, демайдими, дуо қилса, санъатдан баҳраманд бўлсам, деб ният қиладиганлар бошқа!\nШунинг ёнига борсам, тез таниламан, деб ўйлаб, элга танилиш учунгина шогирд бўлишга ҳаракат қиладиган, яъни машҳурларнинг нуфузидан фойдаланадиган сохта шогирдлар кўпайиб кетди. Ҳозир бир нарсага ҳайрон қоласиз-да! Устоз, устоз деб ялтоқланиб юрганлар кўп! Орадан сал вақт ўтиб, таниқли бўлгач, яна ҳам машҳурроғини "устозим" деб эски устозидан тонадиганлар жуда ҳам кўп. Ҳозирги пайтда бунақа шогирдлардан жуда кўнглим айниган. Шунинг учун ҳам, раҳматли Ҳожибой Тожибоев шогирд қолдирмаган экан-да, назаримда. Фалончи менинг шогирдим деганда, ўша шогирд оёққа туриб олиб, юқори пиллапояларга чиқиб, чўққиларни забт этгач, менсимай кетишини билган бўлсалар керак.\nМирза ака ташкил қилган "Мирзо театри"да мен ва Шукур ака содиқ қолдик. Гарчи, Шукур ака "Бўғирсоқ" театри ва ўзим ҳам театримни очган бўлсам-да, устознинг ёнидамиз. Мирза акага ҳам жияни Маъмур, фарзандлари қанот бўлди. Бироқ, боя айтганимдек оқибат, вафо масаласида садоқат билан хизматда бўлдик. Шунга ҳам 30 йилдан ошибди. Дарахтдан дарахтга сакрамадик. Мисол учун, шафтоли дарахтидан сакраб олма дарахти остига тушгани билан ҳеч қачон олма бўлиб қолмайди. Шахсан, мен Мирзабек акамни устоз деб тан олдимми, битта гапда тураман! Ҳозир ҳам ҳурматларини жойига қўяман. Нега бу хусусда кўп гапираяпман? Негаки, ўшанақалар кўп. Очиғини айтаман, шулардан бири - Аваз Охун. Ҳозирги кунда балки мен билан қўл учида кўришар, лекин, раҳматли Ҳожибой Тожибоев вафотидан кейин ғойибона шогирдлариман деб даъво қилди. Бир пайтлар Мирзабек акамни ва мени устоз, устоз дерди.\nҲожибой аканинг олтинга тенг асарлари бор. Бунинг ичида ўзигагина хос бўлган мавзулар бор. Биз санъаткорлар булар у кишининг репертуари ва у кишигагина тегишли эканини биламиз. Худога шукур, Ҳожибой аканинг мавзуларига текканим йўқ. Ўзбекнинг ўзи қизиқ, ўзидан сўзи қизиқ, деган чиқиши орқали ўзбек миллати ва тожик миллатининг дўстлигини, халқимиз орасидаги қизиқарли гапларни намоён қилишни бошлади. Биз қўлимиздан келмаганидан эмас, Ҳожибой акага тегишли муаллифлик асари бўлгани учун ҳам бу мавзуни ўзлаштирмаганмиз. Аваз Охун дастлаб менинг концертларимда ҳам 2-3 маротаба, сўнгра "Мирзо театри"да чиққан. Шу нуқтаи назардан келиб чиқиб, бугунги кунда бирорта шогирдни ўзимга яқинлаштирмасликка қарор қилдим.\nҒойибона шогирд ҳисобга ўтадиган бўлса, мени ҳам каратэдан республика бўйича мингдан ортиқ шогирдим бор. Афсуски, садоқатли шогирдлар кам. Шунинг учун, болаларим билан чиқа қоламан, деган қарорга келдим.\n"Zo'r TV" телеканалидаги "Актёр" деган кўрсатувда менга тақлид қилишди. Демак, мен бировга ўхшамас эканман, ўзимга хос хусусиятларим бор экан, деб қувондим. Тўғри, мен ҳам тақлидни қойиллатиб юбораман! 20 дан ортиқ санъаткорнинг овози-ю қилиқларига ўхшата оламан. Ўттиздан ортиқ ҳайвон, қушларнинг овозини такрорлай оламан. Валижон Шамсиев деганда, халқимизнинг кўз олдига муайян шахс гавдаланади. Қизим "Дада, мен ҳам шу кўрсатувда чиқсаммикан?", деб қолди. Қизимга айтдимки: "Йўқ, қизим, бошқа танилиш йўллари бор. Кимгадир тақлид қилишга ўрганиб қолсангиз, халқ сизни фалончини ўхшатган артист деса, кейинчалик сизни қабул қилишлари қийин бўлади. Тақлид қилиш пировардида, ўзлигингизни топа олмайсиз", - дедим.\nҲар бир ижодкорнинг асари ўзигагина тегишли бўлади, аммо вафот этса, марҳумнинг асари 60 йилгача фарзандига тегишли бўлади. 60 йилдан сўнг у давлатнинг мулкига айланади. Ижодкорнинг ҳурматини қилиш керакда. Муҳриддин Холиқов, Оҳунжон Мадалиевнинг қўшиқларидан таъсирланганмиз. Бугунги кунда уларнинг қўшиқларини олиб туриб, бошқатдан аранжировка қилиб, халқнинг миясидан ўчириб ташлаб ва ўзиникини сингдириш бу ўтакетган аблаҳлик, плагиаторлик! Ундан кўра Муҳриддин Холиқовнинг ижросида эшитайлик. Ёшларимиз Муҳриддин Холиқов деган санъаткор бўлганини билишсин! Кўпчилик ёш авлод, таассуфки, буни билмайди. "Паризод" қўшиғини Шоҳруҳхон айтган экан, деб ўйлашаяпти бугунги ёшлар. Бир куни сиҳатгоҳдаги концертим бошланишидан олдин Шоҳруҳхон ижросида Муҳриддин Холиқовнинг "Паризодим, гўзал малагим", деган қўшиғи диск орқали янгради. Ёш болалар бирпасда ўйинга тушиб кетишди. Парданинг ортида эшитиб турган эдим. Саҳнага чиқишим билан салом-аликдан сўнг, биринчи ҳалиги болалардан "Бу кимнинг қўшиғи?", - деб сўрасам, "Бу Шоҳруҳхоннинг қўшиғи ", - дейишса бўладими!\n- Бекорларнинг бештасини айтибсизлар, бу Муҳриддин Холиқовнинг ашуласи, - дедим.\n-Қани айтинглар-чи, бу кимнинг ашуласи экан? - деб сўрасам, болалар бир овоздан: "Муҳриддин Холиқовнинг ашуласи", - деб қичқиришди! Шунда йиғилган халқ тўлқинланиб, қарсак чала бошлади.\nМуҳриддин Холиқовнинг ўзи дунёдан ўтиб кетган бўлса ҳам, унинг муҳлислари ҳали тирик. Четдаги мусиқаларни Ўзбекистонга олиб кириб, ўзбек халқига сингдираётганларни айтаётганим йўқ. Тўғри, улар ҳам кўчирмачилик қилишаяпти, аммо бу ерда ўгириш деган нарса бор, яъни таржима. Адабиётда ҳам таржима деган нарса қораланмаган. Ҳиндистоннинг қўшиғини ўзбекка таржима қилиб етказиш бошқа. Низомий Ганжавий, Саъдий Шерозий ёки Пушкинларни ўқидик. Ҳолбуки, улар ҳам бошқа тилда ёзишган. Барибир, кўчирмачиликдан эҳтиёт бўлиш керак.\nТунлари билан машаққат чекиб, уйқудан қолиб ижод қилган ижодкорнинг ижод маҳсулини ўзлаштириб, муаллифлик ҳуқуқини ўзиникидек қилиб олгандан кўра, бировнинг ҳақига хиёнат қилмасдан, мева-чева сотиб, болаларимга едирганим яхши.\n- Концертларингизда кулдириш баробарида лирик чекиниш қилиб, таъсирли монолог,шеър ва қўшиқлар айтиб йиғлатганингизни ҳам кўрамиз. Томошабинларнинг кўзларида ёш қалқийди.\n- Дарҳақиқат, концертларимда, кўпинча, лирик чекиниш қиламан.\n- Каратэ бўйича шогирдларингиз ҳақида гапириб берсангиз. Боя каратэ соҳасида шогирдларингиз борлигини айтиб ўтдингиз. Бу борада алоҳида ё махсус мактаб очганмисиз?\n- Ҳозирча бирорта мактаб очганим йўқ. Бизнинг умумий мактабларимиз бор. Устозимиз Хўжамқул Хўжақулов очган мактаб мавжуд. Азамат Карим каратэ клубимиз бор. Ҳаммамиз шу жойга жамулжам бўламиз. Мен ҳам бориб машқ қиламан. Улар устоз сифатида ҳурмат қилади. Мен уларга ўтириб дарс бермасам ҳам, уларнинг устозлариман. Лекин йиғилганимизда Син Сей, яъни устоз деб мурожаат қилишади.\n"Тақдир зарбаси" деган фильмда Хўжамқул устозимиз билан биргаликда каратэ бўйича битта фильм қилганмиз. Ҳозирги кунгача каратэ ҳақида айтарли фильмлар қилинмади, чамаси. Кунг-фу, каратэ ҳақида хорижда кўплаб фильмлар суратга олинган, лекин Ўзбекистоннинг каратэси ҳақида фильм олмоқчиман. Хўжамқул ака ўзбек кураши билан шуғулланган инсон. Ўзимизнинг курашни каратэ билан аралаштириб, каратэда ҳам йиқитадиган усулни яратган. Ўзбекистон каратэчиларининг оқибати ҳақида фильм олмоқчиман.\n-Ниятингизга етинг. Шу фильмларингиз орқали Ўзбек қизиқчилигини, миллий курашини, меҳр-оқибатини, шарқона каратэ усулларини дунёга танитишингизга тилакдошмиз. Сизга катта раҳмат!\n- Muzaffar.uz сайтига омад тилайман! Музаффар деган сўзнинг замирида ғалаба турибди, муваффақият турибди. Сайтингизларга кирган ҳар битта муҳлис ўз ҳаётида муваффақиятга эришсин. Ҳамма мухлисларимизга омад ёр бўлсин. Ҳамиша дийдорлашиб туриш бахтига муяссар бўлайлик. Бугун сиз билан суҳбатлашиб, ўзимни ўзим яна бир қобилиятимни синаб кўрдим. Журналист билан суҳбатлашишга жуда катта калла, мия, фикрлаш керак бўлади. Яна битта қобилиятимни синаб кўрдим деганимни сабаби - узумни хомток қилиш учун ҳам катта ақл, сабр-тоқат керак бўлади. Мен иккаласини бирга олиб борганимдан ҳозир ўзим ҳам ҳурсанд бўлиб турибман. Бир қўлимда сиз билан телефонда суҳбатлашяпман, бир қўлимда хомток қилаяпман, нариги ёқда ер чопаётган ишчимиз ҳайрон.\nМухлисларимга битта нарсани айтмоқчиманки, инсон "Қўлимдан келмайди, бу ишни қилмаганман, эплолмайман", - демаслиги керак. Бу қатъиятсизликдан, иродасизликдан далолат беради. Инсоннинг қўлидан кўп иш келади. Фақат дангаса бўлмасдан, ҳаракат, меҳнат қилса Оллоҳ унинг барча истакларини мустажоб қилади.\nМуҳтарам Президентимиз "халқимизнинг яшаш тарзи юқориларга кўтарилсин, ўзимизни ўзимиз ўзгартирайлик", - деган яхши фикрлар айтдилар. Инсон умрининг ярми уйқуда ўтиб кетар экан, Кўп ухлаш (уйқучанлик)дан воз кечиб, масъулиятни елкасига олиб ҳаракат қилсин. Юртимизга озгина бўлса ҳам ҳиссамизни қўшиш бахти ҳаммамизга насиб қилсин. Бугунги кунда иқтисодий, сиёсий жиҳатдан жуда ҳам катта ўзгаришлар кетяпди. Юртимиз жаҳон майдонларига ҳозиргидек ёруғ юз билан чиқсин.\n- АҚШга Шукрулла ака билан бирга кечадиган ижодий сафарингизлар бехатар бўлсин! Ой бориб омон қайтинглар!\nЧоп этилган: 22-07-2019, 09:15\nКўрилган: 1 467


Тожикистон парламенти олтин қазиб олувчи йирик корхонани солиқ тўлашдан озод қилди\nТожикистон парламенти қуйи палатаси депутатлари ҳукуматнинг «Зарафшон» тожик-хитой қўшма корхонасини асбоб-ускуналар ва технологиялар импорти учун ҚҚС ва божхона тўловларидан озод қилиш тўғрисидаги таклифини маъқуллади. Ушбу ҚК Тожикистон шимолида янги металлургия корхонасини қуради.\nТожикистон ҳукумати ва «Зарафшон» ҚК ўртасида мис-олтин концентратларидан прессланган оксидланиш йўли билан олтин ва мисни комплекс қазиб олиш бўйича металлургия заводини қуриш тўғрисидаги битим лойиҳасини депутатларга Тожикистон Инвестициялар ва давлат мулкини бошқариш қўмитаси раиси Саъди Қодирзода таништирди.\nУнинг сўзларига кўра, янги корхона Пенжикент шаҳрида қурилади ва амалдаги лицензиялар асосида «Зарафшон» ҚК ушбу ҳудудда жойлашган Қарор ва Жилов олтин конларини комплекс ўзлаштириш билан шуғулланади. Саъди Қодирзода келишувнинг асосий мақсади Тожикистон ҳудудида мис ва олтин концентратларини ишлаб чиқариш эканлигини таъкидлади.\nКелишувга кўра, завод қурилиши учун 117 миллион доллар ажратилади, Тожикистон ҳукуматининг улуши 30 фоиз, «Зарафшон» ҚК улуши 70 фоизни ташкил қилади. Металлургия заводи қурилиши икки йил ичида — 2023 йил охирига қадар якунланиши кутилмоқда. Корхона йилига 165 минг тонна концентрат ишлаб чиқаради.\nАйни пайтда Панжикентликлар «Зарафшон» қўшма корхонаси томонидан қурилаётган корхоналар маҳаллий экологияга салбий таъсир кўрсатишидан хавотир билдиришган. 2019 йил декабрь ойида Ҳумгарон қишлоғи аҳолиси ўз қишлоқларидаги тожик-хитой корхонасида қайта ишлаш полигони қурилишига қарши чиққан эди.\nҚишлоқ аҳолисининг фикрича, корхона чиқиндиларини қайта ишлаш атроф-муҳитга салбий таъсир кўрсатиши, келажакда унумдор ерлардан, яйловлардан маҳрум қилиши мумкин. Бироқ маҳаллий ҳокимият ва «Зарафшон» ҚК раҳбарияти полигон қурилиши билан боғлиқ экологик хавфларни рад этди.\n29 декабрь куни парламент қуйи палатаси депутатлари «Зарафшон» ҚК раҳбариятини янги корхона қурилишида барча экологик хавфсизлик чораларига риоя қилишга чақирди. Саъди Қодирзода ушбу банд келишув матнига киритилганини таъкидлади.\nТожикистондаги тоғ-кон саноатида бир неча йиллардан бери Хитой компаниялари устунлик қилмоқда. Улардан энг йириги «Зарафшон» Хитой-Тожикистон қўшма корхонаси бўлиб, унинг 75% улуши Хитойнинг “Zijin Mining Group Co” компаниясига тегишли.


Козим Тўлаганов: Давлат дастури асосида қурилаётган уйларнинг нархини бундан ортиқ арзонлаштириб бўлмайди\n08:34 / 21.06.2019\nДавлат дастури асосида қишлоқ жойларда қурилаётган янги намунадаги ҳовлилар ва кўп қаватли арзон уй-жойлар нархини бундан ортиқ арзонлаштириб бўлмайди. Чунки, қурилиш пудратчи ташкилотлари шундоғам катта даромад кўраётгани йўқ. Қурилиш вазири ўринбосари Козим Тўлаганов Миллий матбуот марказида ОАВ вакиллари билан мулоқотда уларнинг саволларига жавоб берар экан, шундай фикрни билдирди.\nТадбир давомида «бир неча йиллар аввал қурилган намунали лойиҳадаги уйларни фақат юқори маош олган ишчи-хизматчилар олишга қурби етар эди. Бугунги кунда арзон уй-жойлар, дея давлат дастури асосида уйлар қурилмоқда. Бугун ўша арзон дейилган уйларни ҳақиқатдан ҳам уйга муҳтож бўлган киши харид қила оляптими? Арзон ва янги намунадаги уйларнинг нархи қанча», - деган савол бўлди.\n«Бугунги кунга барчамиз тўғри кўз билан қарашимиз керак. Иқтисодиёт эркинлаштирилди. Давлат томонидан нархи ушлаб турилган цемент, металл ва бошқа қурилиш материаллари эркин нархда. Бугун қурилаётган арзон уй-жойларнинг таннархини оладиган бўлсак, қурувчиларнинг даромади нол атрофида. Шаҳарқурилишинвест қураётган уйлар нархининг пасайтирилиши ҳам бунга таъсир кўрсатди ва улар учма-уч чиқмоқда. Нархни бундай пасайтириб бўлмайди.\nБекобод металл комбинатида металлолом деярли йўқ, Россиядан келаётган хом-ашё ҳисобига ишлаяпти. Бу ҳолатда нархни қандай тушириш мумкин? Ҳар бир ресурс, амалга оширилаётган ишлар назоратда. Катта даромад топяпти, деб ўйламанг. Йўқ ундай даромад», - деди Қурилиш вазири ўринбосари.\n«Қишлоққурилишинвест» вакили арзон уй-жойлар нархи шакллантирилишига доир маълумотлар билан ўртоқлашиб, жумладан шундай деди:\n«Арзон уй-жойлар нархи таннархга боғланган. Пудратчилар солиқ имтиёзлари ва бошқа имтиёзлардан даромад қилиши мумкин холос. Шу билан бирга, бугунги кунда арзон уй-жойлар учун бошланғич бадал 10 фоиз қилиб белгиланган. Бу ҳам уйга муҳтож кам таъминланган оилалар учун имконият беради. Улар бошида қандай нархланган бўлса, охиригача нархи ўзгармайди», - дея ойдинлик киритди «Қишлоққурилишинвест» вакили.\n22:25 / 01.03.2021\n«Мартнинг охирларида Сардоба бўйича ҳужжатларни ошкор қилишимиз мумкин» — қурилиш вазири\nҚурилиш вазирлиги Бухорода ноқонуний қурилаётган бинолар ҳақида маълум қилди\n11:54 / 25.02.2021\nЖиззахда қурилиш талабларини бузган бир қанча компанияларга чора кўрилди\nҚурилиш вазирлиги Тошкент вилоятида ноқонуний қурилаётган объектлар ҳақида маълумот берди


Дунë, 16 март 2015\nдушанба 16 март 2015\nРоссиянинг Брянск вилоятида бир кунда рўй берган иккита аварияда 18 нафар ўзбекистонлик муҳожир ҳалок бўлди. Муҳожирлар Россия ҳудудида юриш муҳлатини чўздириш учун Украина чегарасига бориб, қайтаётган бўлган. Ундан олдинроқ шу трассада рўй берган яна бир аварияда уч ўзбекистонлик нобуд бўлган эди.\nБрянскда ўзбекистонлик 15 муҳожир аварияда ҳалок бўлди\nРоссиянинг Брянск вилоятида якшанба оқшомида содир бўлган автоҳалокатда нобуд бўлган кишилар сони 15 кишига етди. Ҳуқуқ-тартибот идоралари аварияда ҳалок бўлган 15 йўловчи ва тан жароҳати олган 4 киши ўзбекистонлик муҳожирлар эканини айтмоқда.\nПольша “ўғирланган” расм юзасидан россиялик картинафуруш билан тортишмоқда\nАҚШ расмийлари Польша илтимосига биноан россиялик санъат асарлари сотувчисини қўлга олишди. Польша савдогарни Иккинчи жаҳон урушида ҳам фашистлар Германияси, ҳам Совет армияси томонидан “ўғирланган” санъат асарини яшириб олишда айбламоқда.\nҲафта суратлари: Фазода биргамиз, ерда нега бўлинамиз?\nФазогирлар Елена Серова (чапда), Александр Самокутаев ва НАСА австронавти Барри Вилмор (ўнгда) Союз ТМА-14М фазо кемасидан ерга қайтганларидан бир неча дақиқа ўтганда олинган сурат. Фазогирлар капсуласи 12 март куни Қозоғистоннинг Жезқазған шаҳридан унча узоқ бўлмаган ҳудудга тушган. Улар олти ой мобайнида халқаро космик кемада бирга бўлдилар.\n2010 йилги Ўш воқеаларида жабрланганлар учун қурилган айрим уйлар яшашга яроқсиз деб топилмоқда. Масалан, Ўшда асосан ўзбеклар ва татарлар истиқомат қилаётган янги қурилган уйлардан бирининг пойдевори ёрилиб, авария ҳолатига келгани айтилмоқда.\nМухолифат фаоллари Рамзан Қодиров баёнотидан норози\nРоссия мухолифатдаги “Солидарность” ҳаракати фаоллари Чеченистоннинг Санкт Петербург шаҳридаги ваколатхонаси олдида норозилик намойишни ўтказди. Петербурглик фаоллар Рамзан Қодиров мухолифат лидери Борис Немцовни ўлдирганликда гумонланаётган шахслар тўғрисида билдирган фикрларга норозилик билдирди.\nРублнинг долларга нисбатан қадри пасайишда давом этаëтган ҳозирги шароитда¸ россиялик мутахассислар¸ даромади кичрайиб бораëтган аксар ўзбек муҳожирларининг ватанда қолганларга пул юборишнинг бепул¸ аммо таҳликали усулларига қайтишини тахмин қилмоқда.